Helikopter bomba hantar 21 tan makanan ke perkampungan Orang Asli

GUA MUSANG, 25 Disember – Sejumlah 21 tan bantuan bekalan makanan untuk 1,400 keluarga masyarakat Orang Asli mula dihantar ke beberapa perkampungan mereka di sini menggunakan helikopter Mi-17-IV milik Jabatan Bomba dan Penyelamat Malaysia (JBPM).

Bantuan dihantar ke perkampungan Orang Asli termasuk di Pos Gob, Pos Belatim, Pos Bihai, Pos Balar dan kampung sekitar menggunakan helikopter susulan lokasi terlibat terputus hubungan kerana laluan balak rosak teruk akibat hujan.

Ahli Dewan Undangan Negeri (ADUN) Nenggiri Ab Aziz Yusoff berkata perkhidmatan Unit Udara JBPM Pangkalan Udara Wilayah Tengah Subang diperlukan kerana tiada jalan darat yang boleh digunakan untuk memasuki perkampungan terlibat.

“Apabila terputus jalan perhubungan, masyarakat Orang Asli kehabisan bekalan makanan kerana tanaman ubi juga tidak menjadi akibat kehadiran gajah di tempat mereka.

“Hari ini kita akan mulakan penghantar ke perkampungan yang paling jauh dan sukar iaitu Kampung Gawin yang melibatkan 43 keluarga dan seterusnya ke Kampung Gob yang mempunyai 144 keluarga,” katanya ketika ditemui pemberita di Padang Kompleks Serbaguna Majlis Daerah Gua Musang, di sini hari ini.

Ab Aziz berkata sekiranya cuaca baik penghantaran akan diteruskan ke Kampung Simpor dan Kampung Jader yang secara keseluruhan mempunyai 232 keluarga yang terjejas.

“Diharap dengan bantuan bekalan makanan antaranya beras, gula, biskut, sardin dan tepung gandum ini dapat menampung keperluan mereka sementara menunggu keadaan cuaca bertambah baik,” katanya.

Sementara itu, Penolong Kanan Penguatkuasa Bomba Mohd Azuna Mohamed Sabri berkata kesemua kru penerbangan yang menghantar bantuan makanan tersebut, terlibat dengan bantuan banjir di Wakaf Tapai, Terengganu, sejak seminggu lepas sebelum tiba di Gua Musang bagi meneruskan bantuan di daerah ini.

“Penerbangan melibatkan sembilan orang kru dan kami akan menghantar 21 tan bekalan ke perkampungan Orang Asli. Penghantaran akan dilaksanakan sekurang-kurangnya lima hari untuk sampai ke semua tempat yang terlibat,


61 acara untuk rancakkan semula pelancongan Melaka – KM

JOHOR BAHRU 26 Mac – Festival Semarak Pelancongan Melaka 2022 di Johor Bahru, Johor menjadi pembukaan kepada ‘roadshow’ promosi pelancongan yang akan dilaksanakan di seluruh negara oleh Tourism Melaka melalui kempen ‘Revitalise & Rejuvenate Melaka 2022’.

Ketua Menteri Datuk Seri Utama Sulaiman Md Ali, berharap pembukaan sempadan negara 1 April ini, dapat menyemarakkan semula industri pelancongan tempatan, sekali gus membantu pemulihan ekonomi dengan menjalani norma-norma baharu dalam fasa endemik COVID-19.

Berikutan itu pemain industri seluruh negara dan agensi berkaitan digesa agar bekerjasama dalam usaha untuk bersama-sama mengaktifkan semula sektor pelancongan tempatan.

Sulaiman berkata semasa negara berada dalam fasa pemulihan COVID-19 tahun lalu, Melaka menerima 2.67 juta pelancong dan pada tahun 2022 di fasa endemik pelbagai acara, promosi dan pakej menarik ditawarkan untuk mencapai sasaran kunjungan 5.6 juta pelancong.

“Kerajaan Negeri Melaka merancang untuk melaksanakan 61 acara pelancongan sepanjang tahun dengan 12 daripadanya adalah acara pelancongan utama. Justeru, para pelancong dialu-alukan untuk menyertai kesemua acara pelancongan ini di Negeri Melaka.

“Bagi menghargai pelancong seluruh negara, Kerajaan Negeri melalui Tourism Melaka mengambil inisiatif memperkenalkan Kempen Promosi ‘Melaka for Malaysian 1.0’ bertujuan untuk memulihkan sektor pelancongan negeri selain menarik lebih ramai pelancong.

Beliau berkata demikian ketika berucap Merasmikan Festival Semarak Pelancongan Negeri Melaka dan Pelancaran Kempen Promosi ‘Melaka For Malaysia 1.0’ di sebuah pusat beli-belah di sini, hari ini.

Selain itu katanya, Persatuan Hotel Malaysia (MAH) Melaka, Persatuan Bajet Hotel (MyBHA) Melaka dan Persatuan Pemilik Homestay Negeri Melaka turut menawarkan pakej penginapan diskaun sehingga 50 peratus.

“Bukan itu sahaja, tempat-tempat tarikan di Melaka juga menawarkan diskaun sehingga 50 peratus di mana para pelancong boleh menerokai Melaka dengan harga yang lebih berpatutan. Terdapat juga pakej yang ditawarkan seperti Beli 1 Percuma 1 (Buy One Free One).

“Bagi pihak Kerajaan Negeri Melaka, saya juga menyeru kepada semua penggiat industri pelancongan Negeri Johor dan Negeri Melaka agar sentiasa menyokong kempen promosi ini di samping memilih Melaka sebagai Destinasi MICE (Meeting, Incentive, Convention & Exhibition) yang utama di Malaysia,” katanya.


Kit ujian pantas antigen COVID-19 diwarta sebagai barang kawalan mulai hari ini

KUALA LUMPUR, 1 Dis – Kerajaan mewartakan Kit Ujian Pantas Antigen COVID-19 (Ujian Sendiri) sebagai barang kawalan berkuat kuasa hari ini, bagi menjamin bekalan kit ujian itu mencukupi di pasaran.

Pengarah Bahagian Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata bagi menjamin keberadaan dan bekalan sentiasa mencukupi di pasaran, kerajaan mengambil langkah proaktif dengan mewartakan kit ujian itu di bawah Perintah Kawalan Bekalan (Barang-Barang Kawalan) (No.6) 2021 pada 24 Nov lepas dan dikuatkuasakan pada 1 Dis 2021.

Menurutnya buat masa ini, bekalan kit ujian itu didapati mencukupi di pasaran dan sehingga kini tiada aduan berkenaan kekurangan bekalan diterima oleh pihak KPDNHEP.

“KPDNHEP ingin memberikan amaran kepada peniaga agar terus mematuhi peruntukan undang-undang berkaitan Kit Ujian Pantas Antigen COVID19 ini bagi mengelak tindakan tegas diambil oleh pihak Kementerian,” katanya dalam kenyataan hari ini.

Menurut Azman peniaga yang melakukan kesalahan berhubung perkara itu boleh dikenakan tindakan di bawah Seksyen 22(1) Akta Kawalan Bekalan 1961 yang membawa hukuman denda sehingga RM1 juta atau penjara tidak melebihi dua tahun atau kedua-duanya bagi individu; manakala syarikat pula boleh didenda sehingga RM2 juta.

Beliau berkata kit ujian itu boleh diperolehi di farmasi dan fasiliti kesihatan, serta di premis-premis berdaftar seperti pasar raya, kedai serbaneka dan stesen minyak.

Menurutnya pengguna yang mempunyai sebarang maklumat berhubung salah laku peniaga yang berkaitan boleh melaporkan kepada pihak KPDNHEP untuk tindakan lanjut dengan menghantar maklumat ke Whatsapp 019-279 4317, portal e-aduan.kpdnhep, Call Centre 1-800-886-800, Emel [email protected], Ez ADU KPDNHEP dan Pusat Arahan Penguatkuasaan (ECC) 03-8882 6088/6245.- BERNAMA


Melaka sedia terima kehadiran 1,500 atlet karate Asia

AYER KEROH 4 Mei – Persiapan Kejohanan Karate Asia ke-19 yang akan diadakan di Pusat Dagangan Antarabangsa Melaka Melaka pada 19 hingga 22 Julai ini telah mencapai hampir 100 peratus.

Presiden Persekutuan Karate Malaysia (MAKAF), Datuk Wira Nur Azmi Ahmad berkata, buat masa ini persediaan lokasi dan penginapan atlet sudah diselesaikan.

“Lokasi kejohanan ini di MITC, dan kejohanan kali ini kita akan lebih berkualiti supaya World Karate dapat menjadikan penganjuran di Melaka sebagai contoh.

“Ini bukan bermaksud organisasi karate tidak berkualiti, cuma di Melaka kita berhasrat untuk menjadikan negeri ini tuan rumah penganjuran tercanggih di Asia untuk kejohanan kali ini,” katanya.

Beliau berkata demikian pada sidang media selepas Majlis Penyerahan Replika Cek Kejohanan Karate Asia ke-19 di Pejabat Yang Di-Pertua Negeri, Seri Negeri, di sini.

“Kebiasaan, atlet-atlet dari luar negara akan datang ke Melaka seminggu sebelum kejohanan berlangsung dan pemilihan penginapan adalah hotel-hotel di sekitar Ayer Keroh,” katanya.


Melaka, Perlis antara negeri mulakan tanaman jagung bijian – MAFI

JASIN 4 April – Kementerian Pertanian dan Industri Makanan (MAFI) sudah memulakan tanaman jagung bijian bagi membantu pengeluaran makanan haiwan, sekali gus mengurangkan kebergantungan negara terhadap bekalan import makanan haiwan.

Timbalan Menteri Pertanian dan Industri Makanan I, Datuk Seri Ahmad Hamzah berkata, buat masa ini beberapa negeri antaranya Melaka dan Perlis sudah memulakan projek tanaman jagung bijian itu dalam skala yang kecil.

Katanya, tanaman itu penting memandangkan penternak kini berdepan beban tidak tertanggung apabila harga makanan haiwan seperti dedak, jagung dan kacang soya naik mendadak sehingga menjurus kepada kenaikan harga ayam, telur dan daging di pasaran.

Justeru Ahmad berkata, menjelang tahun 2033, sebanyak 80,000 hektar tanah di seluruh negara disasarkan akan ditanam jagung bagi mengatasi masalah berkenaan.

“Suatu ketika dahulu memang kita ada buat penanaman jagung bijian, tetapi disebabkan harganya yang murah, kita pilih untuk beli dari luar kerana lebih ekonomi.

“Tetapi saban tahun, kita melihat harganya semakin naik, daripada RM500 satu tan, pergi kepada RM900 satu tan pada 2020 dan akhirnya pada 2022 ia naik mendadak kepada RM1,900 satu tan iaitu kenaikan sebanyak 110 peratus.

“Jadi, pada ketika ini kita sedang mencari kawasan-kawasan lain yang bersesuaian untuk penanaman jagung dan pada masa sama, kita mengalu-alukan penyertaan syarikat swasta untuk bersama terlibat dalam projek tanaman ini,” katanya.

Beliau berkata demikian ketika ditemui pemberita pada Program Jualan Kasih Ramadan MAFI dan Parlimen Jasin di Perkarangan Pusat Khidmat Parlimen Jasin, hari ini, yang turut dihadiri Ahli Lembaga Pengarah FAMA Datuk Ghazale Muhamad.

Mengulas lanjut, beliau yang juga Ahli Parlimen Jasin berkata, selain tanaman jagung, MAFI bersama agensi dibawahnya juga sedang menjalankan penyelidikan tentang makanan alternatif haiwan.

Katanya, antara alternatif makanan haiwan ruminan seperi lembu dan kambing, serta unggas seperti ayam dan itik ialah isirung kelapa sawit yang bakal dibangunkan oleh Institut Penyelidikan dan Kemajuan Pertanian Malaysia (MARDI).


Tujuh cedera kereta rempuh kedai makan

KUALA LUMPUR, 21 Mac – Tujuh individu cedera selepas sebuah kereta terbabas dan merempuh ruang makan di luar sebuah restoran di Jalan Klang Lama, di sini, malam tadi.

Jurucakap Pusat Gerakan Operasi Jabatan Bomba dan Penyelamat Kuala Lumpur berkata kesemua mereka terdiri daripada tiga lelaki dan empat wanita yang sedang makan di restoran itu.

Beliau berkata pihaknya menerima panggilan kecemasan pada 9.19 malam dan sepasukan anggota bomba yang tiba di tempat kejadian mendapati sebuah kereta jenis Honda HR-V telah terbabas lalu merempuh restoran serta melanggar sebuah kereta jenis Perodua Axia dan Lexus.

“Kesemua mangsa yang tidak mengalami kecederaan serius telah diberi rawatan awal di lokasi kejadian dan dihantar ke Hospital Kuala Lumpur untuk rawatan lanjut. Punca rempuhan sedang disiasat,” katanya. – BERNAMA


KUALA LUMPUR, 14 Jan – Empat termasuk dua kanak-kanak cedera dalam kebakaran di sebuah apartmen di Desa Aman Puri, Kepong, di sini, awal pagi ini.

Pengarah Jabatan Bomba dan Penyelamat Selangor Datuk Norazam Khamis berkata mereka yang cedera merupakan dua wanita, seorang kanak-kanak lelaki dan seorang kanak-kanak perempuan.

“Kejadian dipercayai berlaku kira-kira pukul 3 pagi melibatkan sebuah apartmen di tingkat satu di bangunan 12 tingkat yang didiami oleh tujuh penghuni warga tempatan. Semasa bomba tiba di tempat kejadian, kebakaran telah pun berjaya dipadam oleh orang awam.

“Siasatan awal mendapati kebakaran melibatkan sofa yang berada di ruang tamu sebelum merebak ke bahagian lain menyebabkan kerosakan lebih kurang 30 hingga 40 peratus di unit apartmen berkenaan,” katanya.


1,000 pelajar antarabangsa dijangka mengikuti pengajian di OUM tahun ini

BANDARAYA MELAKA 12 Jun – Lebih 1,000 pelajar antarabangsa dijangka mengikuti pelbagai kursus pengajian yang ditawarkan di Open University Malaysia (OUM) sepanjang tahun ini.

Naib Canselor OUM, Prof Madya Dr Ahmad Izanee Awang berkata, ia merupakan hasil kerjasama pintar bersama institusi pendidikan terkemuka di 10 negara  antaranya Yaman, Bahrain dan yang terbaharu dengan Mauritius.

Menurutnya, selain pelajar antarabangsa, OUM juga menjangkakan seramai 11,500 pelajar tempatan akan mendaftar bagi mengikuti pengajian di universiti itu tahun ini.

“Kemasukan pelajar sebelum ini agak perlahan, impak daripada pandemik COVID-19. InsyaAllah bermula semester September ini, kita akan tingkatkan usaha dengan mengatur lebih banyak kerjasama pintar dengan negara lain pada masa depan,” katanya.

Beliau berkata demikian pada Majlis Sambutan Hari Raya anjuran syarikat pegangan bagi OUM, Meteor Sdn Bhd yang turut disertai Ketua Pegawai Eksekutif Kumpulan METEOR, Muhammad Afiq Redzuan di sini, hari ini.

“Bagi memastikan empat tunggak ini terlaksana, kita perlu pasarkan program pengajian ke luar negara supaya lebih ramai pelajar antarabangsa berpeluang mengikuti pembelajaran di OUM.

“Kita dalam proses mengembangkan usaha ini dan ia juga bersesuaian dengan saranan kerajaan yang mahu lebih banyak kegiatan mengeksport pendidikan ke luar negara,” ujar beliau

Katanya, OUM mempunyai kelebihan tersendiri berbanding institusi pendidikan lain yang menyediakan kemudahan pembelajaran di mana-mana sahaja tanpa memerlukan pelajar meninggalkan negara masing-masing.

Menurutnya, OUM juga menyediakan enam pusat pembelajaran bagi zon Selatan bagi memudahkan pelajar di Johor, Melaka dan Negeri Sembilan mengikuti pengajian tanpa perlu ke Kuala Lumpur.

“Ini adalah salah satu cara kita untuk mendekati masyarakat yang menyambung pengajian dan mereka tidak perlu datang ke Kuala Lumpur untuk berbuat demikian,” ujarnya.

“Misalnya, kita menyediakan tajaan sambung pengajian ke peringkat tertinggi kepada kakitangan secara percuma dan pastikan kemudahan yang diberikan adalah lebih baik berbanding institusi pendidikan lain,” katanya.


Perzim, UTM berkolaborasi pulihara bangunan sejarah Melaka

BANDA HILIR 7 Oktober – Kolaborasi strategik antara Perbadanan Muzium Melaka (Perzim) dan Universiti Teknologi Malaysia (UTM) akan membantu dalam memuliharan peninggalan bangunan sejarah di negeri ini.

Pengerusi Lembaga Pengarah Perzim, Datuk Akramuddin Ab Aziz berkata, menerusi kolobarasi itu juga beberapa kerjasama lain turut dipersetujui termasuklah Pemetaan 3D dan fotogrametri, menangkap pengeluaran semula artifak serta struktur sejarah dan tapak yang sangat tepat.

Beliau berkata, justeru itu pihaknya turut meminta UTM khususnya dari Fakulti Alam Bina dan Ukur untuk mengadakan lukisan terukur keatas bangunan-bangunan sejarah di Melaka terutamanya di sekitar Banda Hilir.

“Kita minta dari UTM untuk mengadakan dua atau tiga pasukan untuk mengadakan lukisan terukur kepada bangunan sejarah di Melaka agar dokumen ini kita dapat simpan dan menjadi rujukan dari semasa ke semasa serta dipamerkan kepada generasi akan datang.

“Saya minta kepada fakulti ini untuk fokuskan kepada kompleks sejarah dahulu kerana di sini kita ada banyak bangunan tinggalan Belanda yang harus kita kekalkan keaslian kerana ada bangunan lama tiada lukisan terukur. Dengan adanya lukisan terukur apabila berlaku sesuatu ia boleh dijadikan rujukan untuk dibangunkan semula” katanya.

Beliau berkata demikian pada sidang media selepas menyaksikan Majlis Menandatangani Kolaborasi Strategik Antara Perzim Dan Universiti Teknologi Malaysia (UTM) yang disempurnakan Pengurus Besar Perzim Dr Mohd Nasruddin Rahman dan Pengarah Program Seni Bina, Fakulti Alam Bina dan Ukur, Universiti Teknologi Malaysia Profesor Madya Dr Alice Sabrina Ismail, hari ini.

Akramuddin berkata, kolaborasi itu bukan sahaja terikat untuk menjalankan lukisan terukur tetapi membabitkan pertukaran ilmu yang ada di pihak UTM untuk dikongsi kepada Perzim.

“Dengan ilmu-ilmu yang ada di pihak UTM ia boleh dikongsi kepada Perzim untuk kita melakukan penambahbaikan malah sekiranya ada pelajarnya yang ingin menjalani latihan praktikal di Perzim juga kita sedia menerima.

“Diharap dengan pelaksanaan kolaborasi ini dapat memberi manfaat kepada pengunjung dan masyarkat seterusnya menjadikan Perzim sebagai sebuah institusi pemuziuman yang berdaya saing, maju serta setaraf dengan muzium luar negara,” katanya.


Tarikh bubar Parlimen bidang kuasa Yang di-Pertuan Agong – PM

KUALA LUMPUR, 5 Jun – Perdana Menteri Datuk Seri Ismail Sabri Yaakob dalam menjawab dakwaan DAP bahawa beliau tidak konsisten berhubung bila Pilihan Raya Umum Ke-15 (PRU15) akan diadakan berkata tarikh pembubaran Parlimen bagi memberi laluan laluan kepada PRU15 adalah di bawah kuasa Yang di-Pertuan Agong.

Ismail Sabri berkata sebagai Perdana Menteri walaupun beliau diberi mandat untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi menasihatkan Seri Paduka berhubung pembubaran Parlimen namun Al-Sultan Abdullah boleh menolak sekiranya tidak bersetuju.

“Eloklah kalau (kenyataan) ‘flip flop’ supaya mereka (DAP) tak tahu bila saya nak adakan PRU15. Cuba tengok daripada kenyataan perdana menteri terdahulu, ada tak mereka menetapkan tarikh pilihan raya. Kalau tanya (Tun) Dr Mahathir (Mohamad) waktu itu dia kata saya (Dr Mahathir) belum dapat ilham.

“Jadi saya tak boleh katakan tarikh tertentu, kalau saya sebut tarikh, saya dah mendahului Yang di-Pertuan Agong, salah dari segi perlembagaan. DAP punya perangai mungkin dia tak hormat Yang di-Pertuan Agong tapi saya hormat Yang di-Pertuan Agong dan saya patuh pada perlembagaan,” katanya kepada pemberita selepas merasmikan sambutan Hari Alam Sekitar Sedunia 2022 di Taman Tugu, di sini hari ini.

Ini susulan kenyataan Ismail Sabri dalam wawancara khas bersama kumpulan media Nikkei Asia di Tokyo dilaporkan sebagai berkata PRU15 tidak akan diadakan dalam tempoh terdekat, namun dalam ucapannya di Konvensyen Barisan Nasional pada Rabu lepas beliau mengatakan tidak akan melengah-lengahkan pembubaran Parlimen walaupun sesaat jika gabungan itu telah bersedia.

Ismail Sabri berkata soal bila PRU15 turut akan dibincangkan bersama Biro Politik dan Majlis Tertinggi UMNO serta Mesyuarat Tertinggi Barisan Nasional sebelum dibawa ke Kabinet dan seterusnya untuk pertimbangan Yang di-Pertuan Agong.

Dalam perkembangan lain, beliau mengesahkan masih belum bertemu dengan Menteri Perusahaan Perladangan dan Komoditi Datuk Zuraida Kamaruddin untuk membincangkan kedudukannya dalam Kabinet memandangkan Ahli Parlimen Ampang itu masih bercuti.

Pada 26 Mei lepas, Zuraida mengumumkan keputusan untuk menyertai Parti Bangsa Malaysia dan akan berjumpa dengan Ismail Sabri bagi membincangkan kedudukan beliau dalam Kabinet.

Sementara itu, Ismail Sabri berkata Kabinet masih belum membuat ketetapan berhubung cadangan melarang mana-mana Ahli Parlimen yang sedang berdepan perbicaraan kes di mahkamah daripada menghadiri persidangan di Parlimen.

Beliau berkata perkara itu dicadangkan oleh Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dan ia masih belum dibincangkan secara menyeluruh di peringkat Kabinet.

“Itu masih terlalu awal sebab kita akan membawa semula Akta Perkhidmatan Parlimen dan antara di dalam akta tersebut termasuklah Ahli Parlimen yang dihadapkan ke mahkamah tidak dibenarkan masuk Parlimen. Kita boleh lihat ini secara lebih menyeluruh,” katanya.

Sebelum ini Wan Junaidi dilaporkan berkata, Akta Perkhidmatan Parlimen 1963 telah dimansuhkan melalui Akta Perlembagaan (Pindaan) 1992 [Akta A837] berkuat kuasa pada 20 Nov 1993, iaitu pemansuhannya adalah bagi memenuhi keperluan ketika itu untuk membuka perkhidmatan Parlimen yang tertutup kepada perkhidmatan awam Persekutuan. – BERNAMA


Polis nilai tumpas sindiket curi elektrik, rampas mesin pelombongan bitcoin 1.6 juta.

NILAI 24 Mac. – Polis menumpaskan sindiket mencuri bekalan elektrik bagi menjalankan kegiatan perlombongan bitcoin, menerusi serbuan di sembilan premis di sekitar kawasan Nilai semalam melibatkan nilai rampasan RM1.6 juta.

Ketua Polis Daerah Nilai Superintendan Mohd Fazley Ab Rahman berkata, operasi bersepadu dengan kerjasama Tenaga Nasional Berhad (TNB) dan Ibu Pejabat Kontinjen Negeri Sembilan itu, menyerbu ke empat premis di Bandar Enstek dan lima di Bandar Baru Nilai dengan merampas 581 unit mesin perlombongan bitcoin.

“Operasi dijalankan pada 1 tengah hari hingga 5 petang dan pihak polis menahan seorang lelaki tempatan dan seorang lelaki warganegara China berusia dalam lingkungan 30 tahun.

“Hasil soal siasat terhadap suspek, mereka mengaku sebagai juru teknik dalam salah satu premis diserbu itu. Ketika serbuan, mereka sedang memeriksa dan membuat penyelenggaraan ke atas mesin perlombongan bitcoin,” katanya kepada pemberita pada sidang media, di sini.


Mosti akan aktifkan 20 dron bantu bencana banjir

PUTRAJAYA, 21 Dis – Sebanyak 20 dron berkuasa tinggi akan digerakkan bagi tujuan tinjauan dan penghantaran bekalan penting ke kawasan bencana banjir, kata Menteri Sains, Teknologi dan Inovasi Datuk Seri Dr Adham Baba.

Beliau berkata Kementerian Sains, Teknologi dan Inovasi (MOSTI) telah mendapat kerjasama daripada lima syarikat swasta untuk membekalkan 20 dron itu yang akan dikendalikan oleh Pasukan Tindakan Kecemasan Khas Perkhidmatan Dron (PTK2Dron).

“Dron ini bukan sahaja boleh memantau dan mencari mangsa banjir yang mungkin terperangkap, tetapi juga keadaan jalan raya atau tebing seperti tanah runtuh yang mungkin terkesan akibat bencana ini,” katanya kepada media selepas melancarkan Produk Teknologi Hijau DeScale, di sini hari ini.

Beliau berkata pihaknya masih menunggu kelulusan Pihak Berkuasa Penerbangan Awam Malaysia (CAAM) untuk menerbangkan dron berkenaan secepat mungkin bagi membantu usaha Majlis Keselamatan Negara (MKN), Agensi Pengurusan Bantuan Bencana Negara (NADMA) dan Kementerian Alam Sekitar dan Air (KASA) menilai keadaan semasa dengan lebih tepat di kawasan terjejas banjir, katanya.

Dr Adham berkata dron akan memudah cara akses kepada visual dari udara (aerial view) bagi membantu agensi berkaitan dan pihak terbabit menyampaikan perkhidmatan kecemasan kepada mangsa banjir yang terkandas dan tiada akses kepada rangkaian komunikasi.

Beliau berkata dron berteknologi tinggi itu boleh membawa muatan hingga 10 kilogram untuk setiap penghantaran dan melakukan penghantaran bekalan asas khususnya ubat dan makanan, terutamanya di kawasan yang sukar dicapai.

Mengenai cerapan imej satelit, Dr Adham berkata sehingga semalam, kawasan yang digenangi air di Taman Sri Muda dan Seksyen 24, Shah Alam, Selangor menunjukkan pengurangan kira-kira 60 peratus berbanding Sabtu lepas, dan kawasan liputan banjir berkurangan daripada 5.1 kilometer persegi kepada kira-kira 2.1 kilometer persegi.


Hampir 92,000 dapat manfaat penganjuran PJMKM

LENDU 24 September – Program Jualan Murah Keluarga Malaysia (PJMKM) 2.0 dianjurkan bermula 1 Ogos lalu memberi manfaat kepada lebih 92,000 pengguna seluruh Negeri Melaka.

Ketua Menteri Datuk Seri Utama Sulaiman Md Ali berkata, setakat ini 91 penganjuran PJMKM 2.0 dilaksanakan di semua 28 Dewan Undangan Negeri (DUN).

“PJMKM menawarkan barangan 20 peratus lebih murah berbanding harga biasa, serba sedikit dapat meringankan beban rakyat akibat kenaikan yang tidak menentu dan tidak ada DUN ketinggalan.

“Hari ini kita tengok barangan seperti beras, ditawarkan kurang sebanyak RM5, gula kurang 0.55 sen dan daging segar hanya dijual RM32 satu kilogram. Jadi ini bukti bahawa Kerajaan Negeri hari ini begitu prihatin terhadap rakyat,” katanya.

Beliau berkata demikian pada sidang media selepas Majlis Pelancaran PJMKM 2.0 DUN Lendu yang turut dihadiri Timbalan Ketua Pengarah Operasi Lembaga Pemasaran Pertanian Persekutuan (FAMA) Abdul Rashid Bahri, di Lendu, di sini, hari ini.

“Setakat ini nilai jualan kasar diperoleh adalah lebih RM2.7 juta dan kita sasarkan jumlah itu akan meningkatkan kepada RM10 juta hujung tahun ini.


Separuh populasi keseluruhan rakyat Malaysia lengkap divaksin- JKAV

KUALA LUMPUR 9 Sept – Separuh daripada populasi keseluruhan rakyat Malaysia atau 50.5 peratus (16,492,295) kini sudah lengkap menerima suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

JKJAV menerusi perkongsian infografik di laman Twitter rasminya hari ini memaklumkan 64.1 peratus atau 20,943,582 daripada populasi keseluruhan pula, telah mendapat sekurang-kurangya satu dos vaksin.

Sebanyak 320,452 dos vaksin COVID-19 melibatkan 128,038 dos pertama dan 192,414 dos lengkap juga diberikan semalam, menjadikan jumlah keseluruhan pemberian dos vaksin sebanyak 37,392,241.


Pemegang PLS tamat tempoh perlu mohon pas khas mulai esok

PUTRAJAYA 21 April. – Bermula esok, warga asing dengan Pas Lawatan Sosial (PLS) tamat tempoh, perlu memohon Pas Khas bagi membolehkan mereka berada di negara ini, sementara menunggu penerbangan pulang ke negara asal, kata Ketua Pengarah Imigresen Datuk Khairul Dzaimee Daud.

Beliau berkata, permohonan Pas Khas itu perlu disertakan bersama surat pengesahan daripada kedutaan masing-masing, tiket penerbangan, bukti kemampuan kewangan bagi menampung kos hidup, dan butiran tempat tinggal yang terkini.

Katanya, warga asing perlu hadir ke pejabat imigresen bagi memohon Pas Khas ini, mengikut janji temu yang telah dimohon melalui ‘Sistem Temujanji Online’ (STO).

“Warga asing dinasihatkan mengemukakan dokumen lengkap untuk membuat permohonan Pas Khas serta membuat janji temu melalui STO. Jabatan tidak akan memproses dan mempertimbangkan mana-mana permohonan yang tidak lengkap, dan tidak mempunyai janji temu,” katanya dalam sidang media di sini hari ini.

Pada 12 April lalu, Jabatan Imigresen memaklumkan warga asing dengan PLS tamat tempoh, perlu meninggalkan negara ini sebelum atau pada hari ini (21 April) dan kegagalan berbuat demikian boleh menyebabkan tindakan penguatkuasaan diambil.

Mengulas lanjut Khairul Dzaimee berkata, mereka yang tidak dapat memenuhi syarat-syarat untuk mendapatkan Pas Khas, perlu menyerah diri dengan hadir ke Bahagian Penguat kuasa di mana-mana pejabat Imigresen.

“Mereka perlu mengemukakan tiket pulang dalam tempoh 30 hari dari tarikh serah diri, dan perlu membayar kompaun mengikut tempoh lebih masa yang dikira mulai 22 April (esok).

“Setelah itu, Jabatan Imigresen akan mengeluarkan Pas Khas serta Memo Periksa Keluar (COM) kepada mereka, dan mereka boleh tinggal di negara ini sementara menunggu penerbangan ke negara asal,” katanya.

Beliau berkata warga asing yang gagal mendapatkan sokongan kedutaan masing-masing juga, mempunyai pilihan untuk terus keluar melalui pintu-pintu masuk negara ini, namun mereka akan disenarai hitam bermula esok.


Jabatan Penjara perjelas isu banduan cuci kereta anggota

KUALA LUMPUR, 12 Dis – Jabatan Penjara hari ini menjelaskan berhubung isu gambar seorang penghuni penjara mencuci kenderaan seorang anggota jabatan itu yang tular di laman sosial, merupakan individu dilatih dan terlibat dalam program pemulihan luar penjara dikenali sebagai Banduan Kerja Luar Penjara (BKLP).

Jabatan Penjara dalam kenyataan memberitahu setiap banduan yang terlibat, telah menjalani saringan ujian fizikal dan mental tertentu untuk menjalani BKLP, dengan pemantauan anggota penjara selain turut menerima gaji hasil daripada pekerjaan mereka lakukan.

“Kebanyakan institusi penjara menawarkan perkhidmatan mencuci kenderaan dan ia turut dibuka kepada orang awam dengan kadar harga bayaran berpatutan dan perkhidmatan berkualiti.

“Masyarakat setempat yang berhasrat menggunakan perkhidmatan ditawarkan itu, dialu-alukan untuk berhubung dengan penjara berdekatan sebagai tanda sokongan masyarakat setempat terhadap program pemulihan Jabatan Penjara, dalam menyediakan peluang pekerjaan dan kerjaya kepada penghuni apabila dibebaskan,” menurut kenyataan itu.


Buang Al-Quran: Dua lagi individu dirakam keterangan

KUALA LUMPUR, 3 Mac – Polis telah selesai mengambil keterangan dua lagi individu bagi membantu siasatan berhubung penemuan 13 naskhah al-Quran dipercayai sengaja dibuang individu tidak bertanggungjawab ke dalam longkang di Tasik Sri Murni, Jinjang, di sini, pada 18 Feb lepas.

Ketua Polis Kuala Lumpur Datuk Azmi Abu Kassim berkata dua individu itu termasuk wakil syarikat percetakan dan syarikat yang membuat tempahan bagi naskhah al-Quran berkenaan.

“Polis telah ke Kelantan baru-baru ini dan telah mengenal pasti syarikat yang mencetak al-Quran tersebut serta syarikat yang membuat tempahan ke atas al-Quran terbabit,” katanya pada sidang media di Ibu Pejabat Polis Kontinjen Kuala Lumpur di sini hari ini.

Sebelum ini, polis telah mengambil keterangan lapan individu termasuk mereka yang ada dalam video tular berhubung kejadian tersebut bagi membantu siasatan.

Kes itu disiasat di bawah Seksyen 295 Kanun Keseksaan kerana membinasakan al-Quran dengan tujuan mengaibkan agama dan Seksyen 298A Kanun Keseksaan kerana mendatangkan mudarat keharmonian ke atas agama.

Sebelum ini, seorang wanita tempatan yang juga Ahli Kesatuan Nelayan Kebangsaan membuat laporan polis yang memaklumkan beliau menemukan beberapa naskhah kitab suci itu di dalam longkang.


Petugas KKM lengkap vaksinasi yang dijangkiti COVID-19 hanya bergejala ringan

PUTRAJAYA 30 Jun – Petugas Kementerian Kesihatan (KKM) yang dijangkiti COVID-19 selepas lengkap menerima dua dos vaksin, hanya mengalami gejala ringan, kata Menteri Kesihatan Datuk Seri Dr Adham Baba.

Beliau berkata kebanyakan petugas kesihatan yang dijangkiti COVID-19 itu menjadi pesakit kategori 1 dan 2 iaitu tidak bergejala atau bergejala ringan.

“Daripada jumlah itu, hanya seorang merupakan kategori 4 (pesakit COVID-19 yang memerlukan oksigen), dua orang kategori 3 sementara 1,219 orang dalam kategori 2 dan seramai 612 dalam kategori 1,” katanya dalam sidang media mingguan perkembangan Program Imunisasi COVID-19 Kebangsaan, di sini hari ini.

Dr Adham berkata kadar jangkitan dan tahap keseriusan yang rendah itu sekali gus dapat mengurangkan tekanan kepada sistem kesihatan, terutamanya di unit rawatan rapi.


NADMA perincikan Program Pemerkasaan Komuniti COVID-19

SUNGAI UDANG 13 Feb. – Kerajaan menerusi Agensi Pengurusan Bencana Negara (NADMA) akan memperincikan Program Sukarelawan Pemerkasaan Komuniti yang akan ditubuhkan bagi membendung penularan  COVID-19 secara menyeluruh di negara ini.

Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof berkata, penubuhan sukarelawan membabitkan setiap kelompok masyarakat, pertubuhan bukan kerajaan dan pemimpin setempat menjadi ‘mata dan telinga’ kerajaan bagi menyampaikan maklumat dan kesedaran dalam penggayaan kehidupan norma baharu.

Menurutnya, ia bagi memastikan seluruh masyarakat memahami dan mengetahui langkah keselamatan yang digariskan kerajaan bagi membendung wabak berkenaan daripada  berlarutan dalam kelompok masyarakat.

“Kehadiran anggota komuniti itu bukan untuk menghukum tetapi untuk memberi kefahaman secara lebih luas tentang norma baharu dan bahaya virus COVID-19.

“Setiap pasukan ini akan memasuki dalam kawasan kediaman bagi menyalurkan maklumat dan memantau kepatuhan masyarakat dalam situasi ini kerana ada juga masyarakat yang masih berdegil melanggar prosedur operasi standard (SOP) ditetapkan,” katanya.

Beliau berkata demikian selepas menyempurnakan program penyampaian Kit Bantuan Makanan NADMA dalam tempoh Perintah Kawalan Pergerakan(PKP) bagi golongan terjejas di Parlimen Tangga Batu di Kompleks Japerun Sungai Udang di sini.

Hadir sama, Ahli Dewan Undangan Negeri (ADUN) Sungai Udang, Datuk Seri Idris Haron, ADUN Pantai Kundor, Datuk Nor Azman Hassan dan Pengarah Angkatan Pertahanan Awam Malaysia (APM) negeri, Leftenan Kolonel (PA) Cuthbert John Martin Quadra.

Pada program itu sebanyak 1,000 bantuan kit makanan diserahkan kepada wakil setiap mukim dalam Parlimen Tangga Batu untuk disalurkan kepada keluarga terjejas bagi mengurangkan beban mereka dalam tempoh Perintah Kawalan Pergerakan (PKP) 2.0.


Hukuman tegas perlu dikenakan terhadap pihak kasari, dera kanak-kanak autism.

KUALA LUMPUR 4 Okt. – Hukuman tegas dan setimpal wajar dikenakan kepada pihak terlibat dengan insiden seorang kanak-kanak autism dikasari serta disyaki didera di sebuah pusat intervensi di Bandar Baru Ampang di sini, seperti tular di media sosial.

Menteri Pembangunan Wanita, Keluarga dan Masyarakat Datuk Seri Rina Mohd Harun yang mahu insiden itu segera disiasat berkata ia penting bagi mengelak kejadian sama berulang selain menjadi peringatan kepada pusat-pusat jagaan dan pusat intervensi kanak-kanak di negara ini.

Rina berkata beliau telah mengarahkan Jabatan Kebajikan Masyarakat (JKM) mengambil tindakan penguatkuasaan bersesuaian di bawah Akta Pusat Jagaan 1993 (Akta 506) kepada pusat jagaan itu termasuk tindakan ‘lak’ atau sita mengikut seksyen 16A(1) akta berkenaan.

“Tindakan intervensi daripada sudut psikososial dan kaunseling akan diberikan oleh kaunselor berdaftar kepada ibu bapa dan kanak-kanak terlibat demi memastikan kebajikan serta kesejahteraan emosi mereka tidak terjejas dan terpelihara,” katanya dalam kenyataan hari ini.

Sejak semalam, tular di media sosial termasuk Facebook dan Tik Tok seorang kanak-kanak lelaki dikasari seorang wanita dipercayai berlaku di sebuah pusat jagaan untuk kanak-kanak autism hingga mendapat kecaman warganet.

Rina berkata kementeriannya tidak berkompromi dengan mana-mana pihak yang disyaki melakukan kesalahan hingga menjejaskan kehidupan kanak-kanak selain terus komited meningkatkan kesedaran melalui kerjasama pelbagai pihak bagi melindungi mereka.

“Kementerian juga menggesa pihak berkuasa mengambil tindakan tegas kepada individu yang disyaki terlibat dengan penderaan dan penganiayaan terhadap kanak-kanak yang boleh menjadi suatu kesalahan jenayah di bawah Akta Kanak-Kanak 2001,” katanya.

Beliau turut menasihatkan ibu bapa agar memastikan perkhidmatan penjagaan dan pengasuhan yang diperlukan berdaftar dengan JKM demi memastikan keselamatan anak-anak mereka lebih terjamin.

Rina berkata dalam menyemarakkan kesejahteraan kehidupan dalam Keluarga Malaysia masyarakat awam perlu menjadi ‘mata dan telinga’ kerajaan dengan membuat laporan kepada pihak polis, talian Kasih 15999 dan talian Whatsapp 019-26 15999 atau di 108 Pejabat Kebajikan Masyarakat Daerah seluruh negara jika mengetahui atau mengesyaki berlaku kes penderaan kanak-kanak.


Tajuk-tajuk Utama Akhbar: Jumaat, 27 Mei 2022

Seorang wanita berusia 41 tahun parah selepas ditikam anak lelakinya yang dipercayai mengalami halusinasi dalam kejadian di rumah mereka di Bukit Yong, Pasir Puteh , Kelantan. Remaja berusia 14 tahun itu dikatakan bertindak menikam ibunya di bahagian dada ketika mangsa sedang tidur menyebabkan paru-parunya bocor . Polis kini sedang menyiasat motif insiden itu dan akan merujuk suspek kepada pakar psikiatri untuk tindakan lanjut.

– Zuraida sudah digugurkan sebagai ahli MPT BERSATU dua minggu lalu (Hamzah Zainudin)
– Peletakan jawatan Zuraida sebagai menteri tidak jejaskan PN ( Abdul Hadi Awang )
– Tindakan Zuraida keluar BERSATU , sertai PBM sebagai ‘pengajaran bagi pengkhianat’ ( Saifuddin Nasution Ismail)
– Akta larang Ahli Parlimen tukar parti dijangka dibentang di Dewan Rakyat di 18 Julai (Wan Junaidi Tunku Jaafar)

Screening for monkeypox will be enhanced at all international entrances to prevent its spread into the country . This includes temperature checks at airports with more attention on visitors from Europe . A recent case in Malaysia suspected to be monkeypox turned out to be HFMD

Is this what’s left for our future generations to behold ? What has been laid by nature for our world to be habitable didn’t happen overnight . Despite that , nature’s work is being undone as we rapidly move towards building civilisations


Malaysia akan keluar nota bantahan kepada China, bantah ceroboh ruang udara negara

KUALA LUMPUR 2 Jun – Kementerian Luar akan mengeluarkan nota diplomatik kepada kerajaan China bagi membantah pencerobohan pesawat tentera udara China yang memasuki ruang udara Malaysia.

Menteri Luar Datuk Seri Hishammuddin Tun Hussein dalam kenyataan malam tadi berkata, kementerian juga akan memanggil Duta Besar China ke Malaysia untuk memberi penjelasan berhubung pelanggaran ruang udara dan kedaulatan Malaysia oleh 16 pesawat milik Tentera Udara Republik Rakyat China (PLAAF).

“Pendirian Malaysia jelas – mempunyai hubungan diplomatik yang mesra dengan mana-mana negara tidak bermakna kami akan berkompromi dengan keselamatan negara kita. Malaysia tetap teguh mempertahankan maruah dan kedaulatan kita,” katanya.

Terdahulu Panglima TUDM Jeneral Tan Sri Ackbal Abdul Samad dalam satu kenyataan berkata, Tentera Udara Diraja Malaysia (TUDM) pada Ahad, mengesan 16 pesawat PLAAF memasuki ruang udara Zon Maritim Malaysia (ZMM), Kota Kinabalu Flight Information Region (FIR) dan menghampiri ruang udara nasional.

Beliau berkata penerbangan mencurigakan pesawat PLAAF itu dikesan oleh Radar Pertahanan Udara TUDM dari Pusat Pertahanan Udara di Sarawak pada 11.53 pagi.


PM Singapura ucap selamat menyambut Hari Raya Aidilfitri

SINGAPURA,  3 Mei – Perdana Menteri Lee Hsien Loong hari ini mengucapkan Selamat menyambut Hari Raya Aidilfitri kepada umat Islam di Singapura.

“Buat pertama kalinya sejak pandemik bermula, rakan-rakan Muslim kita dapat kembali ke keadaan yang hampir seperti sedia kala, berkumpul bersama keluarga dan sahabat-handai untuk meraikan kemenangan setelah sebulan berpuasa,” katanya.

“Terima kasih atas sikap saling memahami yang ditunjukkan serta pengorbanan anda. Marilah kita terus menjalankan tanggungjawab sosial dan menjaga keselamatan diri serta orang di sekeliling kita.

“Kepada rakan-rakan Muslim kita, semoga anda menyambut Hari Raya dengan penuh riang dan gembira!. Untuk semua, saya harap anda menikmati cuti hujung minggu yang panjang ini!,” katanya.


Polis tahan penganggur pecah masuk tadika

Pemangku Ketua Polis Daerah Kulai Supt Yusof Othman berkata lelaki tempatan berusia 31 tahun itu, ditahan oleh sepasukan pegawai dan anggota Balai Polis Kulai pada kira-kira pukul 7.30 malam di hadapan sebuah kedai runcit di jalan utama Felda Bukit Ramun, Gugusan Felda Taib Andak di sini.

Beliau berkata satu laporan polis dibuat seorang guru pada 16 Ogos tahun lepas selepas mendapati terdapat kesan umpil pada pintu tadika di Jalan Kenari, Bandar Putra di sini, sebelum mendapati sebuah komputer riba serta sebuah projektor telah hilang.

“Mangsa yang kemudiannya membuat pemeriksaan rakaman kamera litar tertutup (CCTV) mendapati terdapat seorang lelaki yang tidak dikenal pasti bangsanya telah menceroboh masuk tadika berkenaan, membabitkan kerugian dianggarkan RM2,000.

“Hasil siasatan awal mendapati, lelaki terbabit mengaku terlibat dalam kegiatan pecah tadika di kawasan Bandar Putra pada 15 Ogos tahun lepas, dan siasatan lanjut akan dijalankan dalam penglibatan kes jenayah lain di daerah ini,” katanya dalam satu kenyataan hari ini.

Yusof berkata pihaknya turut merampas dua komputer riba dan enam telefon bimbit pelbagai jenama dan pengecaman terhadap barangan rampasan akan dilakukan oleh mangsa.

“Hasil saringan awal air kencing mendapati lelaki terbabit positif dadah jenis Methamphetamine dan mempunyai enam rekod lampau berkaitan jenayah dan dadah serta rekod orang dikehendaki melibatkan kes 15 (1) (A) Akta Dadah Berbahaya 1952.

“Dia akan ditahan reman tujuh hari bermula hari ini dan kes disiasat di bawah Seksyen 457 Kanun Keseksaan yang boleh dikenakan hukuman penjara sehingga 14 tahun dan denda atau sebat bagi kesalahan kali kedua, jika disabit bersalah,” katanya. – BERNAMA


JBPM pantau 4,872 ‘hotspot’ banjir seluruh negara

SERKAM 16 Oktober – Sebanyak 4,872 ‘hotspot’ di seluruh negara dikenal pasti berisiko tinggi berlaku banjir kata Ketua Setiausaha Kementerian Perumahan dan Kerajaan Tempatan (KPKT), Datuk M Noor Azman Taib.

Katanya KPKT menerusi Jabatan Bomba dan Penyelamat Malaysia (JBPM) sentiasa bersiap siaga menghadapi musim Monsun Timur Laut selain memberikan laporan terperinci kepada Mesyuarat Jawatankuasa Pengurusan Bencana Pusat (JPBP).

“Melaka, kami kenak pasti 157 hotspot banjir melibatkan tiga daerah iaitu Melaka Tengah, Alor Gajah dan Jasin,” katanya kepada Melaka Hari Ini (MHI) selepas melancarkan Majlis Keselamatan Aktiviti di Air (MKKA) peringkat negeri Melaka 2022, di Pantai Siring, di sini, hari ini.

Hadir sama, Ketua Cawangan Program Keselamatan dan Kesedaran Awam JBPM, Penolong Pesuruhjaya Bomba Nik Zulkifli Ibrahim dan Pengarah JBPM negeri, Penolong Persuruhjaya Bomba Abu Bakar Katain.

Mengulas lanjut, M Noor Azman berkata, bagi mengadapi musim banjir kementeriannya menerusi JBPM turut menyediakan bot kecil untuk diserahkan kepada pasukan bomba komuniti.

“Bot kecil akan dibekalkan ke kawasan hotspot berkenaan contohnya Taman Sri Muda, Shah Alam, Selangor yang membolehkan pasukan komuniti mengguna pakai aset berkenaan sebagai bantuan awal menyelamat sebelum pasukan lain tiba.


Kasut manik seni halus budaya Peranakan

KOTA LAKSAMANA 19 Jun – “Setiap ‘nyonya’ perlu ada sekurang-kurangnya satu kasut manik,” ujar Presiden Persatuan Peranakan Cina Melaka Baba Peter Ong, 68.

Menurut generasi kelima keturunan Peranakan Cina itu, nyonya merujuk kepada wanita dalam kaum tersebut dimana kasut bersulam manik menambah keayuan wanita kaum tersebut pada zaman 1920-an dahulu.

Katanya, pelbagai unsur dari flora dan fauna serta lain-lain motif corak di sulam menggunakan manik halus pelbagai warna untuk menyerikan lagi kasut yang akan dipakai si nyonya.

Ujarnya, untuk sepasang kasut memerlukan kesabaran dan dedikasi yang tinggi untuk disiapkan dan melibatkan ribuan manik halus dijahit pada ‘muka kasut’ iaitu rangka sebelum dijahit pada kasut.

“Kasut manik ini merupakan warisan baba nyonya, kalau pakai baju kebaya mesti ada sarung (kasut), sarungnya ialah kasut manik dan kita nak pertontonkan kepada orang awam mengenai seni kasut manik Peranakan Cina di Melaka.

“Terdapat barang pameran di sini yang telah berusia lebih 100 tahun, dihasilkan pada tahun 1920, dan barangan di sini adalah turun temurun dari zaman nenek moyang.

Beliau berkata demikian kepada Melaka Hari Ini (MHI) ketika ditemui di Pameran Manik di Rumah Peranakan Cina Melaka di sini hari ini.

Mengulas lanjut, Baba Peter berkata persatuannya itu mempunyai 500 ahli dari seluruh negara dan memaklumkan pameran itu hasil dukungan dari Agensi Pembangunan Ekonomi Budaya Malaysia (CENDANA).

Tambahnya, menerusi pameran itu juga hasil dari pelajar-pelajar yang mengikuti kelas menjahit manik turut dipamerkan dan dijual pada harga serendah RM600 dan keatas.

Baba Peter turun memaklumkan pameran yang pertama kali dilakukan itu akan diangkat menjadi program tahunan dan akan berbincang dengan pihak pelancongan negeri untuk diletakkan sebagai acara pelancongan negeri Melaka.


COVID: Kes sembuh lebih tinggi berbanding kes baharu semalam

KUALA LUMPUR, 14 April – Sebanyak 15,893 kes sembuh daripada jangkitan COVID-19 dilaporkan semalam, lebih tinggi berbanding kes baharu iaitu 10,052 kes, kata Ketua Pengarah Kesihatan Tan Sri Dr Noor Hisham Abdullah.

Beliau berkata daripada jumlah kes baharu dilaporkan itu, 10,031 adalah kes tempatan dengan 95.8 peratus melibatkan warganegara dan 4.2 peratus bukan warganegara manakala 21 kes import terdiri daripada 85.7 peratus warganegara dan 14.3 peratus bukan warganegara.

“Sebanyak 426 kes COVID-19 dimasukkan ke hospital semalam dengan 182 kes atau 42.7 peratus adalah kategori tiga, empat dan lima manakala selebihnya 244 kes atau 57.3 peratus adalah kategori satu dan dua,” katanya dalam kenyataan hari ini.

Beliau berkata pesakit COVID-19 yang memerlukan alat bantuan pernafasan pula menurun kepada 97 pesakit semalam dengan peratusan penggunaan ventilator adalah 11 peratus.

Mengenai fasiliti kesihatan khusus untuk kes COVID-19, Dr Noor Hisham berkata Putrajaya dan Selangor mencatat penggunaan katil Unit Rawatan Rapi (ICU) melebihi 50 peratus iaitu 67 peratus di Putrajaya dan 51 peratus di Selangor, dan hanya Putrajaya merekodkan penggunaan katil bukan ICU melebihi 50 peratus iaitu 53 peratus.

Bagi pengisian katil di Pusat Kuarantin dan Rawatan COVID-19 Berisiko Rendah (PKRC), hanya Perak mencatat peratusan pengisian melebihi 50 peratus iaitu 59 peratus di negeri itu.

Menurutnya kadar kebolehjangkitan COVID-19 atau nilai Rt dicatatkan di seluruh negara pula adalah 0.85 dengan Selangor masih merekodkan kadar tertinggi iaitu 0.93 dan Labuan mencatat kadar paling rendah dengan 15 kes.- BERNAMA


TDM juara Triathlon Tanjung Bidara Challenge, Lokman Hakim atlet terpantas

SUNGAI UDANG 23 Disember – Latihan dan tahap kemahiran berbeza dalam setiap pasukan Angkatan Tentera Malaysia (ATM) sama ada darat, laut mahupun udara menjadi cabaran dalam mengharungi Kejohanan Triathlon Tanjung Bidara Challenge 2022.

Bagaimanapun, atas keazaman yang tinggi dalam pasukan, pasukan Tentera Darat Malaysia (TDM) berjaya merangkul gelaran juara kejohanan itu dalam kategori antara perkhidmatan ATM.

Pasukan itu mengenepikan Tentera Laut Diraja Malaysia (TLDM) dan Tentera Udara Diraja Malaysia (TUDM) dengan catatan masa 16 jam 18 minit 44 saat bagi keseluruhan peserta yang diperolehi menerusi dispilin berenang, berbasikal dan larian.

Pengurus pasukan TDM, Kapten Muhammad Syafiq Rusli berkata, persediaan 18 atlet dalam kalangan pegawai dan anggota bagi sukan triathlon tidak mudah berikutan memerlukan latihan fizikal yang perlu dilakukan secara berterusan.

“Antara cabaran dalam kejohanan ini adalah bersaing antara TLDM dan TUDM kerana latihan yang dilalui antara kedua-dua pasukan mungkin berbeza dan kami tidak mengenali jenis latihan yang mereka lakukan.

“Sebagai pesaing, kami tidak memandang rendah keupayaan mereka dan strategi kami adalah bekerjasama sebagai satu pasukan sebagaimana diterapkan dalam latihan,” katanya ketika ditemui selepas tamat kejohanan terbabit di Pantai Tanjung Bidara di sini.

Mengulas lanjut, beliau berkata pasukannya akan meneruskan cabaran dengan menyertai pelbagai kejohanan triathlon sama ada dianjurkan oleh pihak luar mahupun ATM.

“Kita mahu atlet dalam pasukan mewakili negara dalam Sukan Sea kerana sebelum ini jurulatih kami sendiri pernah mewakili negara Sukan Sea di Filipina,” katanya.

Majlis penutup kejohanan itu disempurnakan oleh Ketua Staf MK ATM ganti nama Asisten Ketua Staf Operasi & Latihan (OPLAT) Tentera Darat, Mej Jen Malek Razak bin Sulaiman.

Atlet terpantas bagi kejohanan berkenaan dimenangi Truper Lokman Hakim Razali dari pasukan 21 Gerup Gerak Khas (21 GGK) dengan catatan masa 2 jam 20 minit bagi keseluruhan ketiga-tiga disiplin.

Lokman Hakim berkata, dia gembira kerana berkat usahanya serta tunjuk ajar daripada jurulatih pasukan sejak tiga bulan lalu berhasil meskipun baharu pertama kali menyertai kejohanan berkenaan.

“Jurulatih banyak main peranan atas kejayaan ini selain abang-abang dalam pasukan yang banyak membantu dan kejayaan ini tidak terhenti di sini, saya akan meneruskan usaha sekiranya diberi tubuh badan yang sihat untuk menyertai kejohanan triathlon di peringkat kebangsaan mahupun antarabangsa,” katanya.


Perdana Menteri diberi sambutan rasmi di Amiri Diwan Qatar

DOHA, 29 Mac – Perdana Menteri Datuk Seri Ismail Sabri Yaakob diberikan sambutan rasmi di Amiri Diwan di sini hari ini bersempena lawan rasmi tiga hari beliau ke Qatar.

Amir Qatar Sheikh Tamim bin Hamad Al Thani menyambut Ismail Sabri sebaik sahaja beliau tiba di Amir Diwan pada pukul 11 pagi waktu tempatan.

Selepas upacara sambutan rasmi itu, Ismail Sabri dan  delegasi Malaysia menghadap Amir Qatar sebelum menghadiri majlis makan tengah hari yang dihoskan baginda bersempena lawatan rasmi Perdana Menteri.

Ini merupakan lawatan julung kali Ismail Sabri ke Qatar selepas mengangkat sumpah sebagai Perdana Menteri Kesembilan pada Ogos tahun lepas.  Beliau tiba di sini pada Sabtu.

Delegasi Malaysia ke Qatar termasuk Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Pembangunan Luar Bandar Datuk Seri Mahdzir Khalid, Timbalan Menteri Kerja Raya  Datuk Arthur Joseph Kurup dan Duta Besar Malaysia ke Qatar Zamshari Shaharan.


PKP 2.0 tidak gagal – KP Kesihatan

PUTRAJAYA 11 Mei. – Pelaksanaan Perintah Kawalan Pergerakan 2.0 (PKP 2.0) yang dilaksanakan awal tahun ini tidak gagal, kata Ketua Pengarah Kesihatan Tan Sri Dr Noor Hisham Abdullah.

Beliau berkata, melalui pelaksanaan itu kerajaan berjaya mencegah kes jangkitan daripada melonjak sehingga 20,000 kes sehari pada minggu pertama Mac seperti kajian yang dijalankan.

“Pelaksanaan PKP 2.0 adalah untuk pencegahan. Jika kita tidak laksanakan PKP 2.0, kes dijangka akan meningkat 5,000 atau 10,000 sehari dan ia dikhuatiri melonjak sehingga 20,000 kes pada minggu pertama Mac.

“Jadi, kita percaya melalui PKP 2.0 kita berjaya mencegah kes agar tidak melonjak sehingga 20,000 kes sehari, namun kita gagal menurunkan kes kepada dua atau tiga angka,” katanya dalam sidang media khas yang diadakan bersama Menteri Kanan (Keselamatan) Datuk Seri Ismail Sabri Yaakob, hari ini.

Katanya, pelbagai faktor menjadi penyebab kes gagal turun dua ke tiga angka sehari pada Mac lalu antaranya apabila pelbagai sektor seperti ekonomi dan sosial dibuka.

Rentetan itu, ujarnya, berlaku kelesuan pandemik dan ketidakpatuhan prosedur operasi standard (SOP) hingga menyebabkan kes kembali melonjak pada April dan Mei, ditambah lagi dengan kehadiran varian-varian baharu yang menular dengan cepat.

“Varian ini juga banyak menjangkiti mereka di usia muda dengan gejala yang lebih teruk. Malah, penggunaan ubat seperti steroid juga tidak berkesan.

“Kini, varian-varian baharu seperti varian Afrika Selatan telah menular di beberapa negeri seperti Kelantan, Perak, Selangor, Kedah dan Negeri Sembilan dan kita tidak pasti jika ia juga menular ke negeri-negeri lain,” katanya.


Bot nelayan terbakar, 20 kru selamat

MERSING, 5 Ogos – Sebuah bot nelayan terbakar di perairan Kuala Endau, Pahang, semalam (Khamis), namun kesemua 20 orang kru bot tersebut selamat.

Pengarah Zon Maritim Mersing Komander Maritim Khairul Nizam Misran berkata kebakaran itu berlaku pada pukul 9.30 malam, di kedudukan 13.7 batu nautika timur laut Kuala Endau.

Susulan itu, bot ronda kelas Perkasa telah diarahkan ke lokasi dan mendapati kesemua mangsa yang merupakan warga Laos itu telah diselamatkan oleh bot nelayan tempatan yang berada berhampiran.

“Semua mangsa tidak mengalami sebarang kecederaan dan dibawa ke Pos Maritim Teluk Gading untuk diserahkan kepada majikan mereka, yang juga pemilik bot yang terbakar itu.

“Menurut mangsa, kejadian dipercayai berpunca daripada kebakaran di bahagian enjin sebelum ia mula merebak ke semua bahagian bot,” katanya dalam kenyataan, hari ini.


Tiga lelaki ditahan bantu siasatan kes tetak pengarah eksekutif PHEB

GEORGE TOWN 28 Julai – Polis menahan tiga lelaki bagi membantu siasatan kejadian menetak Pengarah Eksekutif Lembaga Wakaf Hindu Pulau Pinang (PHEB) Datuk M.Ramachandran di rumahnya di Taman Alma, Machang Bubok, dekat sini, Khamis lalu.

Ketua Polis Pulau Pinang Datuk Mohd Shuhaily Mohd Zain berkata, kesemua mereka yang berusia 45 hingga 51 tahun itu ditahan secara berasingan di sekitar kawasan Seberang Perai, dekat sini, tiga hari selepas kejadian.

“Secara keseluruhan, seramai 14 saksi kejadian telah direkodkan keterangan dan tiga lelaki ditahan bagi membantu siasatan berhubung kejadian serang dan tetak membabitkan lelaki warga emas berusia 70 tahun tersebut.

“Saya tidak boleh mengulas lanjut kerana polis masih menjalankan siasatan mengenai kejadian itu termasuk mengenal pasti motif sebenar kejadian sama ada ia (kejadian) mempunyai kaitan dengan PHEB itu pun kita sedang siasat,” katanya pada sidang akhbar di sini hari ini.

Dalam kejadian 7 malam itu, Ramachandran cedera parah di bahagian leher, peha, belakang kepala serta badan selepas diserang empat lelaki menggunakan senjata tajam ketika turun dari keretanya dan mahu masuk ke dalam rumah.

Ramachandran dihantar ke Hospital Bukit Mertajam sebelum dipindahkan ke sebuah hospital swasta di sini untuk pembedahan dan dilaporkan dalam keadaan stabil.

Terdahulu, pada sidang akhbar itu, Mohd Shuhaily berkata Ibu Pejabat Polis Kontinjen Pulau Pinang menerima sumbangan 500 bakul makanan daripada Pertubuhan Kesedaran Jenayah dan Keselamatan Awam Pulau Pinang (CCPSS) untuk diagih kepada keluarga yang memerlukan di sekitar negeri ini susulan pandemik COVID-19.

Beliau berkata sumbangan diserahkan Pengerusi CCPSS Datuk Anil Shah Abdullah dengan barangan tersebut akan diagihkan secara berfasa dari semasa ke semasa.


Tangan hancur, gegendang telinga pecah akibat mercun buatan sendiri

Ketua Polis Daerah Gua Musang Supt Sik Choon Foo berkata kejadian berlaku kira-kira 11 pagi ketika mangsa yang berusia 23 tahun itu sedang meraikan 1 Syawal bersama-sama ahli keluarga yang lain.

“Siasatan awal mendapati mangsa membuat sendiri mercun itu dengan menggunakan belerang daripada 50 biji mercun bola yang kemudian dimasukkan ke dalam botol cecair vape yang kosong sebelum dicucuh api.

Sik berkata selain hancur tangan kanan, lelaki terbabit cedera di bahagian muka dan pecah gegendang telinga, kesan letupan yang terlalu kuat.

“Pihak HSIP memaklumkan tangan kanan lelaki itu terpaksa dipotong namun dia berada dalam keadaan stabil,” katanya menambah kes berkenaan disiasat mengikut Seksyen 8 Akta Bahan Letupan 1957.


COVID-19: Vaksinasi kanak-kanak 5-11 tahun bermula esok

Menjelang pelaksanaan PICKids esok, jumlah kanak-kanak dalam lingkungan umur itu yang mendaftar untuk menerima vaksin COVID-19 sudah mencecah 517,107 orang, setakat semalam.

Data itu dikongsikan Menteri Kesihatan Khairy Jamaluddin dalam ciapan di Twitter hari ini yang antara lain memaklumkan bagi kawasan Lembah Klang, kira-kira 47,500 kanak-kanak di Kuala Lumpur, lebih 3,400 di Putrajaya dan lebih 131,500 di Selangor telah mendaftar dalam PICKids.

Sementara itu, ibu bapa yang ditemui, berpendapat keputusan untuk memvaksin anak-anak mereka adalah sebagai ikhtiar untuk memastikan kanak-kanak selamat daripada kesan jangkitan COVID-19 dan membantu mengekang penularan varian baharu.

Selain itu, rata-rata daripada mereka turut memuji proses pendaftaran dan tempahan janji temu vaksinasi yang amat mudah dan cepat menerusi aplikasi MySejahtera, malah teruja untuk membawa anak mereka menjalani proses vaksinasi COVID-19.

Ahmad Sufian Abdul Karim, 46, berkata beliau dan isteri mahukan anak-anak mereka diberikan vaksin COVID-19 seperti vaksin lain yang disarankan oleh pakar perubatan bagi mencegah jangkitan penyakit berjangkit.

Katanya, beliau membuat tempahan janji temu vaksinasi anak lelakinya yang berusia lima tahun sebaik sahaja menerima notifikasi vaksinasi di MySejahteranya semalam.

“Lepas dapat SMS (khidmat pesanan ringkas) vaksinasi anak, saya terus buat tempahan slot janji temu di MySejahtera…proses lancar dan mudah. Anak dapat vaksin pada Sabtu ini,” katanya yang sudah lengkap menerima suntikan vaksin COVID-19 dan dos penggalak.

Senada dengannya Fong Yee Zie, 38, berkata dua anaknya masing-masing yang akan menerima vaksin pada Ahad ini percaya vaksin adalah langkah terbaik untuk melindungi diri daripada jangkitan wabak itu.

Sementara itu, suri rumah Aula Mohamad Fauzi, 31, berkata walaupun anaknya masih belum layak menerima vaksin COVID-19, beliau menyokong saranan untuk memvaksin kanak-kanak, malah beliau mahu memastikan anaknya turut mendapatkan vaksin itu apabila sudah layak.

“Saya yakin dengan saranan semasa KKM (Kementerian Kesihatan). Saya yakin, vaksin terbaik dalam membina ketahanan sekarang ini. Saya faham ada risiko kesan sampingan, tapi kesan COVID-19 mengatasi risiko (vaksin),” katanya.

Dalam pada itu, semakan di media sosial mendapati rata-rata ibu bapa yang telah menerima notifikasi vaksinasi anak mereka, berkongsikan keterujaan serta tangkap layar tempahan janji temu vaksinasi, selain turut mencadangkan kerajaan meningkat promosi serta panduan untuk pendaftaran PICKids menerusi aplikasi itu.

Seorang lagi pengguna Twitter @syikinyunusMD menciap: “Alhamdulillah, recieved date for my son’s#PICKids. Taking this step to protect my son from #COVID, #LongCovid & MIS-C,”.

Terdapat juga ibu bapa yang belum bersedia untuk memvaksin anak mereka, sebaliknya berpendirian untuk tunggu dan lihat dengan perkembangan semasa proses PICKids termasuk laporan kesan sampingan vaksinasi kanak-kanak.

Bagi penjawat awam, Farhah P Ramlee, 38, berkata buat masa ini beliau belum lagi mendaftarkan anaknya untuk vaksinasi COVID-19 tetapi akan mempertimbangkannya.

Pengurus jualan Ahmad Ghazi Fadillah, 42 , juga mengambil pendekatan sama bagi anaknya yang berusia enam tahun kerana khuatir anaknya tidak dapat menanggung kesan sampingan seperti yang dialaminya selepas mendapat dos kedua vaksin bulan lepas.

Menerusi PICKids, dianggarkan 4 juta kanak-kanak dalam lingkungan umur berkenaan layak menerima vaksin dan vaksin mRNA iaitu Comirnaty 10mcg Concentrate for Dispersion (Pfizer-BioNTech) akan digunakan.

Terdapat tiga Pusat Pemberian Vaksin (PPV) Kids (PPVKids) boleh dipilih ibu bapa semasa menempah slot janji temu vaksinasi anak mereka di MySejahtera iaitu PPV di Pusat Dagangan Dunia Kuala Lumpur dan Axiata Arena Bukit Jalil , Kuala Lumpur serta  Pusat Konvensyen IDEAL (IDCC) Shah Alam, Selangor, bermula esok.

Selain itu, terdapat 24 lagi PPVKids di sekitar Lembah Klang boleh dipilih untuk vaksinasi kanak-kanak bermula 5 Feb dan senarai PPV tersebut boleh disemak di laman web rasmi atau laman media sosial Pasukan Petugas Khas Imunisasi COVID-19 (CITF). – BERNAMA


Pesaka relakan pemergian Al Jufferi, sedia cari pelapis baharu

AYER KEROH 1 Ogos – Persekutuan Silat Kebangsaan Malaysia (Pesaka) berpendirian dan mengambil keputusan merelakan permintaan jaguh silat Negara, Mohd Al Jufferi Jamari bersara daripada pentas arena itu.

Presidennya Datuk Megat Zulkarnain Omardin berkata, pihaknya akur dengan keputusan berkenaan dan bakal merencana perancangan lain bersama juara dunia empat kali itu sedikit masa lagi.

“Secara peribadi memang merelakan setelah saya ingin melihatkan beliau (berjaya),kita tahu satu episod yang cukup menyayat hati berlaku di Hanoi apabila beliau tidak dapat meneruskan pertandingan sehingga ke final sedangkan dia berlawan ketika itu untuk anaknya yang sedang berjuang melawan penyakit kanser.

“Saya katakan pada dia ketika itu, saya akan sediakan pentas bertaraf lima bintang dan saya sudah kotakan janji saya, whatever it takes saya akan sediakan pentas yang paling baik, kerja kamu ialah untuk dapatkan pingat, saya akan sediakan kerana menyediakan lebih sukar daripada untuk menang.

“Alhamdulillah, saya dapat sediakan satu pentas disaksikan ribuan penyokong dalam dan luar MITC ini dan disaksikan secara langsung dalam media sosial dan televisyen menjadikan beliau dapat capai kemenangan ini

“Saya lepaskan dan mungkin ada perancangan lain yang akan saya susun untuk Al Jufferi selepas ini, bukan sebagai atlet tapi dalam bentuk yang lain,” katanya.

“Kita ada Sukma, dan acara ini memang ‘kilang’ untiuk mencari pelapis baru seperti Aizat, Adib, Izzul mereka semua muda dan kita tiada masalah untuk pelapis.

“Hanya tinggal lagi kita akan buat Kejuaraan Silat Kebangsaan pada tahun ini juga selepas Sukma nanti untuk memilih bakat bakat baharu.

“Saya percaya selepas ini kita akan datang dengan pasukan yang baharu dan sebahagiannya masih muda dan kalau layak mereka akan masuk dalam skuad kebangsaan,” katanya.


Banjir Sabah: 142 mangsa ditempatkan di 4 PPS pagi ini

KOTA KINABALU, 11 Okt – Seramai 142 orang daripada 36 keluarga mangsa banjir di Sabah ditempatkan di empat pusat pemindahan sementara (PPS) dalam bencana melibatkan Penampang, Putatan, Papar dan Beaufort, setakat 8 pagi ini.

Sekretariat Jawatankuasa Pengurusan Banjir Sabah dalam kenyataan memaklumkan empat PPS beroperasi ialah Dewan Kebudayaan di Penampang yang menempatkan 20 mangsa daripada empat keluarga; Dewan PPR Sri Keramat, Putatan (61 mangsa daripada 11 keluarga).

Dua lagi PPS ialah Kompleks Latihan dan Pemulihan OKU di Papar (10 mangsa daripada dua keluarga); dan Dewan DSP Mohd Dun Banir, Beaufort (51 mangsa daripada 19 keluarga).

Cuaca mendung pada pagi ini di sekitar Kota Kinabalu dan pantai barat Sabah, manakala Jabatan Meteorologi Malaysia meramalkan ribut petir di beberapa lokasi dan hujan pada sebelah petang di kawasan terlibat kecuali Putatan.


Pelantikan Ahmad Zahid dibuat berdasarkan hierarki parti – Ahmad Maslan

ROMPIN, 4 Dis – Pelantikan Presiden UMNO Datuk Seri Dr Ahmad Zahid Hamidi sebagai Timbalan Perdana Menteri bukan berunsurkan kepentingan politik, tetapi dibuat dengan mengambil kira kedudukannya dalam hierarki parti.

Setiausaha Agung UMNO Datuk Seri Ahmad Maslan berkata pelantikan Ahmad Zahid ke jawatan kedua tertinggi negara itu juga, bertujuan memberikan kestabilan kepada Kerajaan Perpaduan yang telah dibentuk selepas tiada parti memperolehi majoriti mudah 112 di Dewan Rakyat.

“Tidak pernah satu Kabinet pun yang tidak menerima kritikan… berapa banyak kali kita melihat ada satu perkara yang 100 peratus  sempurna. Mesti ada pihak yang tidak bersetuju di sana sini.

“Jika kita memberikan kepada orang lain selain Presiden (Ahmad Zahid), kestabilan itu agak tercabar. Kestabilan pertama dalam UMNO dan kedua dalam Kerajaan Perpaduan itu sendiri.

“Oleh itu kita ingin kestabilan dan mengikut hierarki parti satu perkara yang sesuai dibuat pada saat ini,” katanya kepada pemberita selepas menghadiri program ceramah di Kampung Pianggu di sini semalam.

Ahmad Zahid yang juga Pengerusi Barisan Nasional (BN) antara 27 jemaah Kabinet yang mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara semalam.

“Kita sedar kita hanya ada 30 kerusi dan enam wakil (menjadi menteri) pada pandangan kita Alhamdulillah, walaupun kita meminta lebih. Kita tunggu senarai timbalan menteri pula,” katanya.


Pengundian awal PRK Dun Chini hari ini

PEKAN 30 Jun – Pusat pengundian awal bagi Pilihan Raya Kecil (PRK) Dewan Undangan Negeri (DUN) Chini di Bilik Maklumat Balai Polis Chini dekat sini dibuka pada 8 pagi ini bagi membolehkan 18 pengundi awal melibatkan anggota polis menunaikan tanggungjawab mereka.

Sepanjang proses mengundi awal itu, pematuhan kepada garis panduan pencegahan COVID-19 berkuat kuasa seperti jarakan sosial, amalan pemakaian pelitup muka, penggunaan cecair pembasmi kuman dan sarung tangan serta saringan suhu badan.

Proses itu akan disaksikan ejen calon serta Pemerhati Pilihan Raya yang dilantik Suruhanjaya Pilihan Raya (SPR) selain turut disiarkan secara langsung atau ‘live streaming’ menerusi Facebook SPR.

Semua peti undi bagi pengundian awal akan disimpan di lokap balai polis dan pengiraannya akan dibuat pada hari pengundian, Sabtu ini (4 Julai) di pusat pengiraan undi di Bilik Maklumat, Balai Polis Paloh Hinai

PRK DUN Chini menyaksikan pertandingan tiga penjuru antara Calon Barisan Nasional (BN) Mohd Sharim Md Zain, 41, dan dua calon Bebas Tengku Datuk Zainul Hisham Tengku Hussin, 64, dan Mohd Shukri Mohd Ramli, 49.

DUN Chini, yang merupakan satu daripada empat DUN di bawah Parlimen Pekan, menyaksikan PRK pertama selepas Perintah Kawalan Pergerakan (PKP) mula dilaksanakan pada 18 Mac lepas.


PDRM beri jaminan keselamatan hari mengundi Sabtu ini – KPN

KUALA LUMPUR, 17 Nov – Polis Diraja Malaysia (PDRM) telah menggerakkan pelbagai elemen keselamatan pada hari pengundian Pilihan Raya Umum ke-15 (PRU15) Sabtu ini bagi memastikan ia berjalan lancar.

Memberi jaminan keselamatan pada hari pengundian nanti, Ketua Polis Negara Tan Sri Acryl Sani Abdullah Sani berkata proses penamaan calon pada 5 Nov lepas telah berjalan dengan lancar walaupun terdapat beberapa insiden terpencil yang berjaya ditangani dengan baik.

“Insya-Allah, PDRM yakin bahawa proses pengundian akan berlangsung dengan lancar dan memberi jaminan bahawa segala langkah telah diambil bagi memastikan masyarakat dapat keluar menunaikan hak serta tanggungjawab sebagai pengundi dalam suasana selamat,” katanya dalam kenyataan hari ini.

Acryl Sani berkata orang ramai dinasihat agar tidak terpedaya dengan sebarang berita palsu yang bertujuan membangkitkan kegelisahan dan rasa takut atau spekulasi mengenai ketenteraman awam dan keselamatan negara.

Beliau berkata tindakan tegas akan diambil ke atas mana-mana pihak yang cuba menimbulkan provokasi yang boleh mengancam ketenteraman awam dan keselamatan negara.


Tiada kes culik, jual organ kanak-kanak – Bukit Aman

KUALA LUMPUR, 4 Julai – Polis Diraja Malaysia (PDRM) hari ini mengesahkan bahawa tidak ada kes penculikan dan penjualan organ kanak-kanak dalam negara bagi tujuan pemindahan organ di negara jiran yang diterima pihaknya.

Pengesahan itu dibuat oleh Ibu pejabat Polis Bukit Aman dalam satu kenyataan yang dikeluarkan susulan penyebaran mesej palsu yang meminta masyarakat agar berwaspada terhadap kejadian berkenaan.

Ketua Komunikasi Korporat PDRM ACP A.Skandaguru berkata mesej itu juga mendakwa sekumpulan kanak-kanak turut diberi bahan terlarang, sehingga tidak mampu bercakap dan dibawa menaiki lori ayam bagi tujuan pemindahan organ di negara jiran.

Beliau berkata PDRM tidak menerima sebarang laporan polis berkaitan penculikan serta penjualan organ kanak-kanak seperti yang didakwa, dan semakan mendapati mesej palsu itu telah tular sejak tahun 2017, yang kini diulang siar di beberapa platform media sosial.

Skandaguru berkata mana-mana individu yang dikesan menyebarkan berita-berita palsu, boleh disiasat dan didakwa mengikut seksyen 233 Akta Komunikasi 1988 atas kesalahan penggunaan tidak wajar kemudahan rangkaian.


Sekolah dibuka secara berfasa petunjuk negara ke arah endemik

KUALA LUMPUR 15 Sept – Pembukaan sesi persekolahan secara berperingkat mulai 3 Oktober mengikut fasa Pelan Pemulihan Negara (PPN) di negeri-negeri memberi gambaran bahawa negara kini sedang bergerak ke peringkat endemik.

Menteri Kanan Pendidikan Datuk Dr Radzi Jidin berkata, pendekatan secara berfasa itu juga menunjukkan bahawa negara akan kembali kepada keadaan sediakala.

“Dalam konteks fasa PPN ini, kita sedang bawa negara kembali kepada keadaan sedia kala dengan memastikan tatacara dan peraturan yang kita bawa itu dapat dipatuhi dan sekolah dapat dibuka dengan selamat,” katanya pada sidang media bersama Menteri Kanan Pertahanan Datuk Seri Hishammuddin Tun Hussein di sini, hari ini.

Mengenai mesyuarat bersama Kementerian Pertahanan, Kementerian Kesihatan dan Majlis Keselamatan Negara, beliau berkata ia bagi memastikan perancangan dan pelaksanaan pembukaan sekolah dapat dilaksanakan dengan baik, lancar dan teratur.

Pada Ahad, Radzi mengumumkan sesi persekolahan akan menggunakan kaedah penggiliran murid secara mingguan dengan kapasiti kehadiran murid setiap minggu ditetapkan pada kadar 50 peratus daripada jumlah keseluruhan bagi mengurangkan bilangan dalam kelas dan risiko penularan COVID-19.

Pengoperasian sekolah secara bersemuka bermula di Fasa Dua PPN dengan pembukaan untuk sekolah rendah hanya melibatkan Murid Berkeperluan Khas (MBK) di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI), sementara untuk sekolah menengah melibatkan pelajar Sijil Tinggi Persekolahan Malaysia (STPM) semester dua yang akan menduduki peperiksaan pada akhir Oktober.

Ditanya mengenai tindakan terhadap guru yang memilih untuk tidak divaksin beliau berkata perkara itu masih dalam perbincangan bersama Jabatan Perkhidmatan Awam dan akan diumumkan kemudian.

“Kita lihat jumlah yang memilih tidak divaksin sedikit iaitu sekitar 2,500 orang dan kita akan pastikan mereka tidak akan mengajar secara bersemuka namun akan diberi tugas lain dan pasti akan ada tindakan diambil terhadap mereka,” katanya.


Cuaca buruk berterusan hingga esok, Melaka dan lima negeri berdepan kemungkinan banjir

KUALA LUMPUR, 11 Dis – Jabatan Meteorologi Malaysia (MetMalaysia) mengeluarkan amaran hujan berterusan tahap buruk yang dijangka berlaku di Terengganu dan beberapa daerah di Kelantan hingga esok.

MetMalaysia dalam kenyataan memaklumkan daerah terlibat di Kelantan ialah di Tumpat, Pasir Mas, Kota Bharu, Tanah Merah, Bachok, Machang dan Pasir Puteh.

Sementara itu, Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat dalam tempoh 24 jam di beberapa kawasan di Johor, Negeri Sembilan, Selangor, Melaka, Pahang dan Perak sekiranya hujan lebat atau ribut petir yang signifikan berlaku.

JPS menerusi kenyataan hari ini menyebut ia berdasarkan makluman ramalan hujan oleh MetMalaysia, sistem Southeastern Asia-Oceania Flash Flood Guidance System (SAOFFGS) dan model ramalan banjir JPS.

Di Johor, kawasan berisiko ialah Mukim Api-Api, Mukim Ayer Baloi, Mukim Ayer Masin, Mukim Benut, Mukim Pontian, Mukim Rimba Terjun, Mukim Sungai Pinggan di daerah Pontian serta kawasan sekitarnya manakala di Negeri Sembilan, kawasan dijangka terlibat ialah Port Dickson (Pekan Lukut, Pekan Jemima, Mukim Si Rusa, Mukim Jimah serta kawasan sekitarnya).

Di Selangor, kawasan terlibat termasuk daerah Sepang (Mukim Sepang, Mukim Dengkil serta kawasan sekitarnya) dan Petaling (Pekan Batu Tiga, Bandar Shah Alam serta kawasan sekitarnya); daerah Kuantan (Bandar Kuantan, Mukim Kuala Kuantan, Mukim Sungai Karang dan kawasan sekitarnya), Lipis (Mukim Telang serta kawasan sekitarnya) dan Jerantut (Mukim Pulau Tawar, Mukim Hulu Cheka serta kawasan sekitarnya) di Pahang.

Di Perak kawasan berisiko termasuk daerah Larut, Matang dan Selama (Mukim Bukit Gantang, Mukim Sungai Limau, Mukim Pengkalan Aor, Mukim Jebong, Mukim Asam Kumbang serta kawasan sekitarnya) dan Kerian (Mukim Bagan Serai, Mukim Gunong Semanggol, Mukim Beriah, Mukim Kuala Kurau, Mukim Parit Buntar serta kawasan sekitarnya).

“Notis kesiapsiagaan ini dikeluarkan bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlakunya banjir kilat bagi tempoh tersebut,” menurut kenyataan itu. — BERNAMA


Kes Azam Baki: Kerajaan tidak diam diri, beri ruang siasatan sepenuhnya – PM

Perdana Menteri Datuk Seri Ismail Sabri Yaakob berkata siasatan berhubung kes itu kini dilakukan pelbagai pihak, antaranya Suruhanjaya Sekuriti selain siasatan dalaman oleh SPRM sendiri, dan ia sekali gus menolak dakwaan beberapa pihak bahawa kerajaan berdiam diri.

“Saya sentiasa dimaklumkan, dan memantau isu berkaitan SPRM, tindakan telah diambil dan gambaran diberikan kerajaan berdiam diri adalah salah. SPRM merupakan suruhanjaya bebas (dan) ada tatacara sendiri kendalikan perkara seperti ini.

“Kita tunggu selesai siasatan, kita tidak boleh ‘jump into conclusion‘ seolah-olah Azam Baki bersalah, kita perlu berlaku adil kepada sesiapa sahaja, selepas selesai siasatan baru ambil tindakan,” katanya pada sidang media selepas menyampaikan Bantuan Wang Ihsan dan bakul makanan kepada 206 keluarga mangsa banjir Kota Marudu di sini hari ini.

Turut hadir Ketua Menteri Sabah Datuk Hajiji Noor dan Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili yang juga Ahli Parlimen Kota Marudu.

Ismail Sabri berkata demikian sebagai mengulas kenyataan Majlis Presiden Pakatan Harapan semalam yang mendesak Azam dan Pengerusi Lembaga Penasihat Pencegahan Rasuah Tan Sri Abu Zahar Ujang  disiasat segera oleh satu badan bebas berhubung dakwaan itu, selain menyarankan dua individu berkenaan ‘direhatkan’ sementara siasatan berjalan.

Perdana Menteri berkata beliau memberi jaminan tidak akan berkompromi terhadap mereka yang terlibat dengan salah laku, namun menyeru semua pihak supaya sentiasa konsisten dan berlaku adil terhadap sesiapa sahaja.

“Kita mesti yakin dan percaya dengan sistem yang kita ada, biar SPRM dan Suruhanjaya Sekuriti siasat dahulu… dahulu ada Ketua Menteri Pulau Pinang disiasat, tiada pula saranan direhatkan, kita kena konsisten jangan pula ada dwi-standard,” katanya.

Beliau berkata sebagai sebuah badan bebas, tiada campur tangan dalam SPRM termasuk daripada Perdana Menteri sendiri dan menurutnya badan itu akan dipastikan kekal bebas. – BERNAMA


MAQIS Selangor rampas 25,000 kg kubis dari China

SHAH ALAM 4 Jun – Jabatan Perkhidmatan Kuarantin dan Pemeriksaan Malaysia (MAQIS) Negeri Selangor merampas 25,000 kilogram kubis bulat yang diimport dari China kerana dipercayai mempunyai serangga perosak jenis ‘Plutella xylotella Linn’ di Pelabuhan Klang, semalam.

Dalam kenyataan hari ini, Pengarah MAQIS Negeri Selangor Zamri Hashim berkata pemeriksaan rutin yang dijalankan oleh pegawai penguasa MAQIS mendapati kubis bulat yang cuba dibawa masuk dari China itu dipercayai mempunyai lebih daripada seekor serangga perosak pada setiap kubis yang diimport.

Beliau berkata kes akan disiasat mengikut Seksyen 14 Akta Perkhidmatan Kuarantin dan Pemeriksaan Malaysia 2011 [Akta 728] iaitu mengimport keluaran pertanian yang dipercayai mempunyai perosak dan jika sabit kesalahan boleh didenda tidak melebihi RM100,000 atau penjara tidak lebih enam tahun atau kedua-duanya sekali.

Adalah menjadi keutamaan MAQIS untuk sentiasa teliti dan cekap dalam menjalankan pemeriksaan terhadap keluaran pertanian yang diimport ke Malaysia bagi menjamin setiap keluaran pertanian terbabit tiada perosak, penyakit atau bahan cemar serta mematuhi syarat dan peraturan ditetapkan kerajaan, katanya.


Hampir 14,000 mangsa banjir di tiga negeri berlindung di PPS

KUALA LUMPUR, 28 Januari – Seramai 13,827 mangsa banjir di tiga negeri terjejas dengan bencana itu kini ditempatkan di 73 pusat pemindahan sementara (PPS) pagi ini.

Di JOHOR, jumlah mangsa banjir meningkat sedikit kepada 3,480 orang setakat 8 pagi ini, berbanding 3,328 malam tadi dan ditempatkan di 35 PPS di beberapa daerah di negeri berkenaan.

Jawatankuasa Pengurusan Bencana Negeri (JPBN) memaklumkan Mersing kekal dengan jumlah mangsa paling ramai melibatkan 1,792 orang, diikuti Kluang (780), Kota Tinggi (417), Batu Pahat (209), Segamat (115) dan Tangkak (15).

Sementara itu, empat sungai di negeri berkenaan melepasi paras bahaya iaitu Sungai Lenik di Ladang Chaah, Segamat dengan bacaan 5.96 meter (m); Sungai Kahang di Kampung Contoh, Kluang (14.53 m); Sungai Muar di Bukit Kepong, Muar (3.33 m) dan Sungai Endau, Mersing (2.90 m).

Sementara itu di SABAH, jumlah mangsa banjir di negeri itu meningkat sedikit kepada 10,347 orang daripada 3,569 keluarga setakat 8 pagi ini, dan ditempatkan di 34 PPS di enam daerah, berbanding 10,312 mangsa daripada 3,564 keluarga malam tadi.

Sekretariat JPBN dalam kenyataan memaklumkan satu lagi PPS di Lahad Datu dibuka pada 9 malam menempatkan 23 mangsa daripada lima keluarga.

Menurut kenyataan JPBN Sabah, seramai 2,160 orang (795 keluarga) ditempatkan di sembilan PPS di Pitas, manakala 664 orang (187 keluarga) dipindahkan ke sembilan PPS di Paitan.

Di Tawau, 109 orang (24 keluarga) dipindahkan ke sebuah PPS dan di Telupid seramai 21 orang (lima keluarga) berlindung di dua PPS.

JPBN PAHANG pula melaporkan jumlah mangsa banjir di Rompin pagi ini kekal 353 orang daripada 106 keluarga dengan empat PPS masih beroperasi iaitu PPS Kampung Setajam menempatkan 165 mangsa, PPS Kampung Rekoh (122), PPS Balai Raya Bukit Lepas (40) dan PPS Balai Raya Kampung Denai (26).

Sungai Keratong di Rompin masih melepasi paras bahaya 23 m apabila mencatatkan bacaan 24.36 m pagi ini, berbanding 24.45 m malam tadi.


Peratusan vaksin meningkat, SOP PRN perlu dikaji

KUALA LUMPUR 28 Okt – Prosedur operasi standard (SOP) yang digunakan dalam Pilihan Raya Negeri (PRN) Melaka perlu dikaji semula berikutan peratusan populasi dewasa menerima vaksin COVID-19 meningkat.

Setiausaha Agung UMNO, Datuk Seri Ahmad Maslan berkata, data terkini menunjukkan sebanyak 95 peratus individu dewasa dan 79 peratus rakyat Malaysia telah menerima suntikan vaksin.

“Ia tidak bermaksud bahawa UMNO tidak cakna atau prihatin kesihatan rakyat, kita prihatin,kita harapkan SOP sebagaimana Pilihan Raya Kecil (PRK) Dewan Undangan Negeri (DUN) Chini 2020 dan PRK DUN Slim mungkin boleh digunakan.

“Ketika PRK itu, kedua-dua kawasan itu belum ada seorang pun divaksinkan, sekarang sudah 95 peratus penduduk dewasa sudah divaksinkan dan 79 peratus rakyat Malaysia sudah divaksin.

Beliau berkata demikian pada sidang media Mesyuarat Khas Majlis Kerja Tertinggi (MKT) UMNO diadakan di Pusat Dagangan Dunia (WTC), di sini, malam tadi.

Hadir sama Timbalan Presiden Datuk Seri Mohamad Hasan; Perdana Menteri, Datuk Seri Ismail Sabri Yaakob; Bendahari UMNO, Datuk Seri Tengku Adnan Tengku Mansor serta ahli-ahli Majlis Kerja Tertinggi UMNO.


70,000 pegawai, anggota pelbagai agensi ditugaskan hadapi banjir – Hamzah

KOTA BHARU, 28 Okt – Seramai 70,000 pegawai dan anggota membabitkan pelbagai agensi ditugaskan bagi menghadapi bencana banjir Monsun Timur Laut (MTL) di seluruh negara, kata Menteri Dalam Negeri Datuk Seri Hamzah Zainudin.

Beliau berkata jumlah itu meliputi pasukan seperti Polis Diraja Malaysia (PDRM) iaitu 21,018 orang, Angkatan Tentera Malaysia (18,500 orang), Jabatan Bomba dan Penyelamat Malaysia (15,000 orang), Angkatan Pertahanan Awam Malaysia (10,500 orang) dan Jabatan Sukarelawan Malaysia (4,400 orang).

“Kita telah minta bantuan daripada beberapa agensi untuk membantu PDRM kerana kita sedar ramai anggota kita juga akan terlibat dalam Pilihan Raya Umum ke-15 (PRU15) nanti.

“Kita juga ada minta bantuan untuk menggunakan aset-aset daripada agensi terbabit seperti lori, bot dan aset udara,” katanya selepas menghadiri taklimat PRU15 dan persiapan menghadapi MTL di Ibu Pejabat Polis Kontinjen Kelantan, di sini hari ini.

Turut hadir Ketua Polis Negara Tan Sri Acryl Sani Abdullah Sani dan Ketua Setiausaha Kementerian Dalam Negeri Datuk Seri Wan Ahmad Dahlan Abdul Aziz.

Mengulas lanjut, Hamzah berkata pihaknya telah mengenal pasti sebanyak 5,500 lokasi ‘hotspot’ banjir di seluruh negara termasuk 186 kawasan berisiko kepala air.

“Kita telah kaji beberapa strategi untuk pastikan rakyat boleh meletakkan kepercayaan kepada PDRM kerana kita telah bersedia menghadapi kemungkinan bencana akibat hujan lebat,” katanya.


Lima lokasi UiTM Shah Alam dijadikan PPS

SHAH ALAM, 20 Dis – Lima premis di Universiti Teknologi Mara (UiTM) di sini dijadikan pusat pemindahan sementara (PPS) bagi menempatkan mangsa banjir.

Naib Canselor UiTM Prof Dr Roziah Mohd Janor berkata ia terdiri daripada Kolej Kediaman Perindu, Melati dan Mawar, Pusat Konvensyen & Resort INTEKMA serta Masjid Al-Wathiqu Billah Tuanku Mizan Zainal Abidin.

Beliau berkata PPS itu diuruskan oleh 257 orang anggota Taskforce UiTM antaranya daripada Jabatan Komunikasi, pasukan Bridged Sukarelawan dan Hal Ehwal Pelajar UiTM.

“Menerusi tinjauan, hingga 8 malam tadi, seramai 674 pelajar dan 237 staf UiTM terkesan dengan banjir,” katanya dalam kenyataan hari ini.

Sementara itu, menurut kenyataan itu, UiTM menerima lawatan Menteri Pengajian Tinggi Datuk Seri Dr Noraini Ahmad di Pusat Gerakan Bencana Banjir UiTM di Pusat Kokurikulum, semalam.


Melaka anjur pidato Rukun Negara peringkat kebangsaan

MELAKA 6 Julai – Kerajaan negeri Melaka menganjurkan Pertandingan Pidato Rukun Negara Sebagai Prinsip Perpaduan Demi Kejayaan dan Kestabilan Rakyat Peringkat Kebangsaan, Piala Tuan Yang Terutama Yang Dipertua Negeri Melaka, bermula semalam.

Yang di-Pertua Negeri Melaka Tun Mohd Ali Rustam berkata, menerusi pertandingan pidato berkenaan, beliau berharap rakyat dapat meningkatkan kefahaman terhadap lima prinsip terkandung dalam Rukun Negara yang amat penting bagi mencapai perpaduan lebih erat dalam kalangan masyarakat.

“Justeru, hujah pidato mesti diperincikan menerusi frasa kedua iaitu Kesetiaan Kepada Raja dan Negara dan frasa ketiga iaitu Keluhuran Perlembagaan berdasarkan situasi dalam negara yang lebih relevan untuk diperincikan.

“Saya berharap pertandingan pidato ini dapat melahirkan generasi yang mempunyai semangat patriotisme serta memahami peranan Rukun Negara terutamanya tentang Kesetiaan Kepada Raja dan Negara serta Keluhuran Perlembagaan dalam pembentukan negara aman makmur dan maju tanpa mengira bangsa dan agama serta menyanjung institusi Raja-Raja Melayu yang menjadi tonggak negara Raja Berperlembagaan,” katanya kepada Bernama.

Beliau berkata pada tahun lepas, pertandingan pidato berkenaan telah dilaksanakan bagi peringkat negeri yang diurusetiakan oleh Institut Tun Perak manakala tahun ini pula, pertandingan itu dilaksanakan di peringkat kebangsaan.

Pada masa sama, penyertaan boleh dibuat dengan peserta perlu menghantar rakaman video pidato masing-masing ke e-mel [email protected] pada tempoh yang telah ditetapkan.

Saringan pertama akan dilakukan pada 9 hingga 12 Ogos manakala peringkat separuh akhir bermula pada 16 hingga 17 Ogos, sebelum peringkat akhir pertandingan dilangsungkan pada 21 Ogos depan di Dewan Besar Universiti Teknikal Malaysia Melaka (UTeM).

Lima kategori dibuka untuk penyertaan membabitkan Kategori Awam, Institusi Pengajian Tinggi, Sekolah Menengah, Sekolah Rendah dan Bukan Melayu, yang menawarkan hadiah antara RM300 hingga RM5,000.


Persepsi kehadiran PPD di sekolah sebagai ‘mencari salah’ perlu diubah – Radzi

KUALA LUMPUR, 22 Julai – Persepsi atau tanggapan kehadiran Pegawai Pendidikan Daerah (PPD) di sekolah sebagai ‘mencari salah’ perlu diubah malah PPD perlu menjadi rakan yang sentiasa berusaha membantu sekolah, kata Menteri Kanan Pendidikan Datuk Dr Radzi Jidin.

Menerusi catatan di Facebook rasmi beliau, Radzi berkata sebagai institusi yang paling dekat dengan sekolah, PPD seharusnya menjadi ejen yang bertanggungjawab menyebar secara meluas dan menjelaskan tentang dasar, perancangan serta hala tuju pendidikan negara yang digariskan Kementerian Pendidikan (KPM) kepada kumpulan sasar iaitu guru, sekolah dan ibu bapa.

“Pegawai PPD perlu sentiasa hadir di sekolah bagi mengenal pasti masalah, keperluan serta mencari penyelesaian segera kepada perkara itu. PPD perlu menjadi pemudah cara antara pihak sekolah dengan JPN (Jabatan Pendidikan Negeri) dan KPM sekiranya perkara itu tidak boleh diselesaikan di peringkat PPD.

“Mengukuhkan keyakinan serta kepercayaan antara PPD-Sekolah-Guru. Hubungan baik antara PPD, pentadbir sekolah dan guru akan membantu kelancaran pelaksanaan setiap dasar, perancangan serta transformasi pendidikan yang digariskan kementerian,” menurut catatan itu.

Radzi berkata ini adalah antara penekanan yang digariskan beliau ketika bertemu dengan 146 pegawai PPD dari Perlis, Kedah, Pulau Pinang, Kelantan, Terengganu, Kuala Lumpur, Sabah dan Labuan yang menyertai siri kedua Konvensyen PPD di Institut Aminuddin Baki, Bandar Enstek, Negeri Sembilan malam tadi.

Konvensyen itu adalah susulan konvensyen pertama minggu lepas yang melibatkan 142 pegawai PPD dari Johor, Melaka, Negeri Sembilan, Selangor, Putrajaya, Pahang dan Sarawak.

Bagi memastikan pegawai PPD dapat menjalankan tanggungjawab dengan cekap dan secara optimum, Radzi berkata KPM sentiasa berusaha memperkasakan sistem penyampaian agar maklumat yang tepat dapat disalurkan antara KPM-JPN-PPD-Sekolah.

“Dengan pengalaman serta hubungan baik sedia ada antara PPD, sekolah dan juga guru, saya yakin usaha memperkukuh peranan pegawai PPD ini boleh dilakukan seiring transformasi pendidikan yang digariskan KPM.


Radhi OAG mengaku tak bersalah cederakan isteri

Radhi, 45, yang hadir di mahkamah dengan memakai baju kurta berwarna biru gelap, mengaku tidak bersalah selepas pertuduhan terhadapnya dibacakan di hadapan Majistret Muhammad Iskandar Zainol.

Tertuduh didakwa mendatangkan kecederaan terhadap Nur Shahira Ayu Zahiri, 28, di tempat parkir sebuah kondominium di Kota Damansara, di sini, pada 2.29 petang, 19 April lepas.

Pendakwaan dikemukakan mengikut Seksyen 323 Kanun Keseksaan yang memperuntukkan hukuman penjara maksimum setahun atau denda yang boleh sampai RM2,000 atau kedua-duanya, jika sabit kesalahan.

Timbalan Pendakwa Raya Mohamed Wafi Husain mencadangkan jaminan RM7,000 dengan seorang penjamin berserta syarat tambahan tertuduh dilarang mengganggu mangsa serta saksi pendakwaan.

“Nilai RM7,000 terlalu tinggi untuk bayaran ikat jamin memandangkan anak guam saya menjaga anak-anaknya yang masih kecil. Mohon satu jaminan yang rendah dapat diberikan kepadanya,” kata peguam itu.

Semalam, media melaporkan penyanyi sebuah kumpulan terkenal tanah air direman selama dua hari selepas ditahan di kediamannya di Kota Damansara bagi membantu siasatan kerana disyaki memukul bekas isterinya hanya kerana enggan bergambar di kawasan parkir di sebuah kediaman di Kota Damansara.

Pada Julai 2019, Radhi dan Nur Shahira Ayu yang dikurniakan sepasang cahaya mata berusia tujuh dan enam tahun bercerai talak satu di Mahkamah Rendah Syariah Subang Bestari di sini. – BERNAMA


Pemakaian pelitup muka dalam bangunan kini atas pilihan individu – Khairy

Menteri Kesihatan Khairy Jamaluddin berkata bagaimanapun pemilik premis boleh menentukan sama ada pengunjung wajib memakai pelitup muka atau boleh memilih untuk memakai pelitup muka.

Namun katanya, pemakaian pelitup muka masih diwajibkan bagi situasi kes positif COVID-19 yang perlu ke Pusat Penilaian COVID-19 (CAC) untuk menjalani penilaian kesihatan.

“Juga (semasa) menggunakan perkhidmatan pengangkutan awam seperti bas, kereta api, teksi termasuk perkhidmatan e-hailing, kapal terbang serta bas, van pekerja dan van sekolah dan semasa berada di fasiliti kesihatan seperti hospital, klinik, rumah penjagaan, pusat hemodialisis, dan yang setara dengannya,” katanya pada sidang media selepas merasmikan  Persidangan Persatuan Ubat Generik dan Biosimilar Antarabangsa (IGBA) – Organisasi bagi Industri Farmaseutikal Malaysia (MOPI) 2022 di sini hari ini.

Bagaimanapun sejak 1 Mei lepas, pemakaian pelitup muka hanya diwajibkan apabila berada di dalam bangunan dan di dalam pengangkutan awam termasuk perkhidmatan e-hailing.

“KKM juga amat menggalakkan supaya pemakaian pelitup muka terus diamalkan terutamanya apabila berada di kawasan ramai orang dan sesak seperti pasar malam, stadium, pusat membeli-belah dan rumah ibadah,” katanya.

Pemakaian pelitup muka juga digalakkan bagi individu bergejala seperti demam, batuk dan selsema, individu berisiko tinggi seperti warga tua, mereka yang menghidap penyakit kronik, individu dengan imuniti rendah dan ibu mengandung serta mereka yang melakukan aktiviti bersama orang berisiko tinggi seperti warga emas dan kanak-kanak.

KKM akan terus memantau situasi COVID-19 di dalam dan luar negara selain memastikan kesiapsiagaan perkhidmatan kesihatan berada dalam keadaan yang optimum bagi memastikan kesejahteraan rakyat, kata beliau. – BERNAMA


Melaka United johan e-sukan eMFL

Pencapaian itu sekali gus melayakkan Melaka United FC ke FIFA Global Series Playoff yang akan berlangsung di Eropah pada 1 hingga 3 Julai depan.

“Setinggi-tinggi tahniah diucapkan kepada kedua-dua wakil ini di atas pencapaian yang membanggakan ini dalam membawa cabaran Melaka United FC sepanjang saingan eMFL Liga Super 2022,” kata kenyataan yang dikeluarkan Melaka United FC.


Tokyo sahkan venue dan jadual pertandingan Olimpik 2020

KUALA LUMPUR 18 Julai – Jawatankuasa Penganjuran Sukan Olimpik Tokyo 2020 (Tokyo 2020) telah mengesahkan kesemua 43 venue dan juga jadual pertandingan ketika sesi Majlis Olimpik Antarabangsa (IOC) secara dalam maya, pada Jumaat.

Presiden Jawatankuasa Penganjur Yoshiro Mori dan Ketua Pegawai Eksekutifnya Toshiro Muto pada sesi itu berkata, pengesahan tersebut termasuklah Perkampungan Olimpik, Pusat Penyiaran Antarabangsa dan Pusat Media Utama yang akan digunakan pada Sukan Olimpik pada 2021.

Mori mendedahkan yang mereka dengan segera telah melancarkan Jawatankuasa Bertindak baru selepas pengumuman IOC menangguhkan Sukan Olimpik 2020, akibat pandemik COVID-19.

“Kakitangan kami telah bekerja tanpa henti untuk persiapan ini dan saya dengan sukacitanya mengumumkan yang kami telah mengesahkan semua venue dan menetapkan jadual pertandingan untuk temasya tahun hadapan,” katanya seperti disiarkan dalam laman sesawang IOC; www.olympic.org.

“Kami akan terus berikan yang terbaik bagi memastikan Olimpik Tokyo bernilai sebagai satu simbol penyatuan dan perpaduan, dalam menangani krisis COVID-19. Minggu hadapan pada 23 hari bulan, setahun sebelum Sukan Olimpik, kami bercadang untuk mengeluarkan pesanan mengenai perpaduan, harapan dan semangat kepada atlet bersama tumpuan mereka untuk Sukan Olimpik tahun hadapan,” kata Mori lagi.

Sementara itu, Presiden IOC Thomas Bach mengucapkan terima kasihnya kepada Tokyo 2020 atas pesediaan awal, dengan mengesahkan venue dan juga jadual pertandingan.

“Perkampungan Olimpik adalah nadi utama Sukan Olimpik, manakala venue adalah rohnya. Saya gembira kepada perkampungan dan juga venue telah disahkan untuk tahun hadapan.

“Ini bermakna yang atlet akan alami sebagai pengalaman sekali dalam hidup. Atlet dari seluruh dunia akan tinggal di bawah satu bumbung di Perkampungan Olimpik, berkongsi makanan bersama, menyambutnya bersama, berbincang bersama dan membentuk satu komuniti Olimpik yang unik,” kata Bach.

Beliau juga yakin kedua-dua IOC dan juga Tokyo 2020 akan dapat menjadikan Sukan Olimpik yang ditangguhkan itu, kepada satu sambutan penyatuan dan perpaduan manusia terbesar, menjadikannya satu simbol ketahanan dan harapan.

Tokyo 2020 telah merancang beberapa acara pada 23 Julai, bagi menandakan 1 tahun lagi sebelum permulaan Sukan Olimpik 2020, termasuk pelancaran kempen Jenama Olimpik ‘#StrongerTogether’, yang menerima kepentingan penyatuan dan perpaduan pada waktu sukar ini, mengiktiraf kekuatan sukan dan khasnya Sukan Olimpik dalam membawa masyarakat bersatu-padu.

Sukan Olimpik 2020 ditangguhkan ke 23 Julai hingga 8 Ogos 2021, manakala Sukan Paralimpik Tokyo, 24 Ogos hingga 5 Sept 2021

Pada asalnya Sukan Olimpik Tokyo 2020 dijadualkan berlangsung dari 24 Julai ke 9 Ogos dan Sukan Parlimpik dari 25 Ogos hingga 6 September tahun ini itu, namun ditangguhkan akibat pancemik COVID-19.


Japan’s Orient: Tōyō and the Belief on Malay Origins

THE Japanese narrative sees itself as intellectually and culturally competing with Europe. It seeks to be recognized as culturally and technology Western. Japanese historians and intellectuals towards the end of the 19th century began to struggle to redefine Japan as most civilized; and to become modern without losing their identity.

Japan was much troubled by a backward Orient. The Japanese believe in the scientific study of man, more specifically in European Enlightenment and Romantic historiography. Tōyō, which literally means eastern seas, and normally understood as the Orient, became the Japanese pasts. The leading object within that realm was Shina. China, and the rest of Southeast Asia – mainland and the Malay Archipelago, were the Japanese Orient. They needed to have one. Because the West has earlier produced theirs. The narrative of Japan’s modern period drew parallels to that of Europe in its encounters and experience with the rest of the world.

To illustrate Japan’s need for an orient, we use the example of Shina, the Japanese appellation for China, during the first half of the 20th century. Various Japanese groups in the modern period used Shina to emphasize difference. Nativist (kokugaku) scholars, for example, use Shina to separate Japan from the barbarian/civilized or outer/inner implication of the term chūgoku. The term was used by early 20th-century Chinese revolutionaries to distinguish themselves from the Manchus of the Ch’ng dynasty (1644-1912).

In early 20th century Japan, Shina emerged as a word that signified China as troubled place mired in its past, in contrast to Japan, a modern Asian nation. According to Stefan Tanaka in Japan’s Orient: Rendering Pasts into History (1993), while Shina and Nippon (the pre-war and more nationalistic pronunciation of Nihon, meaning Japan) represent territorial constructions of nation states, tōyō represents a broader geocultural notion of territoriality. In a 1936 article, a historian at Waseda University, while recognizing several different uses of the word before the middle of the 1850s, argued that the meaning of tōyō after the Meiji Restoration became simply “that which was not the Occident.”

Later, tōyōshi began to take shape. It literally means Oriental history, the effort at establishing a Japanese perspective on its history. The thinking among Japanese intellectuals then was to fill the void of the European Enlightenment’s ‘world histories’. Japanese Oriental Studies is a contradiction in terms in itself. The Japanese Enlightenment wanted to parallel that of the European Enlightenment.

Progressive history was the mantra. Tanaka explains that by emphasizing the history of the East, as opposed to the West, Japanese historians accepted and maintained a geocultural distinction between the two regions. While tōyō assumed “merely cultural difference,” tōyōshi represents an authorized Japanese view of Europe and Asia. Significantly it established Japan’s cultural, intellectual and structural superiority over China. While Europe and the West became an other with which Japan compared itself, Shina became a different other, described as an object, an idealized space and time from which Japan developed.

Hence Shina was transformed as an object within Japan’s later 19th and 20th centuries ideological space, represented by tōyō. It was suggested that tōyō provided the conceptual arena for Japanese geopolitical and cultural claims that encompassed and located both Shina and other Asian entities, including the Malay archipelago. The Tanah Air was in the orbit of tōyō.

Tōyō in its earliest form, was used by Chinese merchants to refer to the body of water around Java, where the waters to the West was called seiyō, or the Western seas. The meaning of Japan began to change with growing awareness of Europe. Eurasia was divided into two – seiyō (West) and tōyō (East). Tanaka notes that during the 1880s, tōyō appeared in a number of publications as an appellation for the culture of the East; and by the end of the 20th century, tōyō signified the opposite of the Occident, including the characteristics connected with Oriental civilization (tōyō no bunmei) and peace (tōyō no heiwa).

Hence Tanaka’s book provides the debate on the narrative of origins. In the 1890s into the 1900s, Japanese intellectuals drew on competing theories of Western Orientalists on Japan’s beginnings in relation to Asia. Some have debated on whether the Japanese originated from “the Malay-Polynesian race, whether they derived from the same people as Koreans, or whether the original Japan was derived from the Thalassocracy comprising present-day Japan, Korea and south eastern China.

In an 1890 paper, Inoue Tetsujirō, professor of philosophy at the Tokyo Imperial University presented a version on origins in a speech to the Historical Association. The paper was titled “Proof of the Origins of the Japanese People.” Inoue argued that Japan’s ancestors were related to the Malays, and weighted his position on the Malay narrative. According to Tanaka, Inoue’s primary purpose was to refute the idea that that the Japanese and the Koreans originated from the same people.

Inoue believed that the Japanese were a mixed race composed primarily of Malay stock, “but also of some northern people, a few Chinese, and even Ainu.” Inoue’s refutation, according to Tanaka, was also aimed at criticizing the predominant interpretation among Western Orientalists that the Japanese belong to the Ural-Altaic linguistic group. The similarity between the Japanese and the Mongols (Ural-Altaic) was “an erroneous notion initially set forth by Western scholars to suggest Japanese inferiority to the West.”

These debates indicate the Japanese resistance to the West with regard to origins and the beginning of a progressive history. From the period of the Meiji Restoration, Japan made the rest of Asia as its orient. Asia became the spatial and temporal objects through which the Japanese defined themselves.

From the late 1800s, the Japanese already saw the value of oriental studies to their national past. They were concerned on teaching “Europeans to distinguish Japanese from others.” It is to show that Japan was much more advanced than Asia. In tōyō, geography becomes the foundation of Japan’s national past and future.


KPDNHEP, platform e-dagang bekerjasama bendung penjualan minyak masak dalam talian

PUTRAJAYA, 21 September – Kementerian Perdagangan Dalam Negeri dan Hal Ehwal Pengguna (KPDNHEP) bekerjasama dengan beberapa penyedia platform e-dagang tempatan dalam usaha membendung aktiviti penjualan minyak masak secara dalam talian.

Ketua Pengarah Penguat Kuasa KPDNHEP Azman Adam berkata hasil kerjasama dengan penyedia platform seperti Shopee, Lazada dan Mudah.my, sebanyak 121 iklan penjualan minyak masak secara dalam talian telah dinyahturun sejak awal tahun ini hingga Isnin lepas.

Selain itu, beliau berkata bagi tempoh sama, 55 pemeriksaan dilakukan KPDNHEP di seluruh negara berhubung aktiviti penjualan minyak masak secara dalam talian.

Menurutnya, tiga tindakan di bawah Akta Kawalan Bekalan 1961 diambil ke atas pihak tidak bertanggungjawab yang melakukan kesalahan berkaitan penjualan minyak masak secara dalam talian melibatkan nilai rampasan berjumlah RM1,564.90.

“Antara kesalahan yang dikesan ialah berurus niaga secara borong dan runcit barang kawalan berjadual iaitu minyak masak tanpa lesen yang sah dan menyimpan minyak masak di tempat yang tidak dilesenkan,” katanya dalam kenyataan hari ini.

Azman turut meminta masyarakat untuk menjadi mata dan telinga kepada pihak berkuasa dengan menyalurkan sebarang maklumat berhubung aktiviti penyelewengan barang kawalan berjadual.


MAFI jalin kerjasama dengan TUDM dan MetMalaysia bagi operasi pembenihan awan

Timbalan Menteri MAFI 1 Datuk Seri Ahmad Hamzah berkata operasi berkenaan tertumpu kepada dua Kawasan Pembangunan Pertanian Bersepadu (IADA) seluas lebih 20,000 hektar.

“Operasi ini dijalankan di IADA di daerah Kerian melibatkan 19,000 hektar, manakala kawasan IADA di Pulau Pinang melibatkan 1,267 hektar,” katanya dalam sidang media OPA di Pengkalan TUDM di sini hari ini.

Dalam masa sama, beliau berkata operasi kali ini bertujuan bukan sahaja untuk menambah baik bekalan air malah memulihkan kembali sistem pengairan bagi kegunaan domestik, pengairan pesawah dan industri.

“Kita yakin operasi ini akan memberi manfaat kepada secara langsung melibatkan 8,869 pesawah di kawasan Kerian dan 1,267 pesawah dari kawasan IADA Pulau Pinang,” katanya.

Ditanya mekanisme yang digunakan untuk operasi kali ini, Timbalan Ketua Pengarah Operasi MetMalaysia Lim Ze Hui berkata OPA menggunakan empat tangki yang mengandungi campuran air garam yang mengandungi 800 kilogram garam dan 4,800 liter air, diterbangkan menggunakan Pesawat Charlie 130 Hercules.

“Untuk setiap semburan dalam awan yang bersesuaian itu mengambil masa dalam 30 minit untuk hujan dan mengikut analisis kami, keadaan cuaca baik dan kita ada peluang tinggi untuk operasi pada hari ini,” katanya.

Sementara itu, Ahmad berkata paras air di Empangan Bukit Merah telah mencapai tahap yang kritikal pada 27 Mei yang lalu dan telah mengakibatkan gangguan bekalan air di kawasan tersebut.

“Paras air di empangan tersebut berada di tahap 27 kaki (8.25 meter) kurang 1.5 kaki (0.45 meter) dari paras biasa iaitu 28.5 kaki (8.70 meter) serta empangan tersebut berada di tahap satu. Lebih malang lagi, di empangan tersebut tidak mempunyai mata air yang menyebabkan empangan tersebut bergantung kepada hujan,” katanya.